MPC: Malaysia ke arah 10 tangga teratas dalam Indeks Daya Saing Digital Global

KUALA LUMPUR, 21 Feb – Perbadanan Produktiviti Malaysia (MPC) yakin Malaysia mampu mencapai peningkatan Keluaran Dalam Negara Kasar (KDNK) sebanyak 1.3 peratus sekiranya penambahbaikan kepada peraturan berkaitan perniagaan dilaksanakan.

Ketua Pengarah Datuk Abdul Latif Abu Seman berkata inisiatif yang diperkenalkan secara digital itu tidak hanya memperkukuhkan persekitaran perniagaan melalui penyampaian peraturan berkualiti malah turut membantu melonjakkan prestasi Malaysia di tangga 10 teratas dalam Indeks Daya Saing Digital Global.

Beliau berkata kedudukan negara dalam infrastruktur teknologi menunjukkan trend menurun ke tangga 20 pada tahun 2021 berbanding pada tahun 2020 dan 2019.

“Seperti yang dinyatakan dalam Rancangan Malaysia Ke-12 (RMK12), terdapat perbezaan dasar dan peraturan berkaitan dengan penyediaan infrastruktur digital di setiap negeri.

“Salah satu usaha untuk menambahbaik kedudukan petunjuk ini adalah mempercepatkan pembinaan infrastruktur digital melalui perlaksanaan sesi libat urus secara berterusan bagi meningkatkan kefahaman industri mengenai usaha kerajaan dalam menambahbaik persekitaran perniagaan terutama berkaitan dengan pembinaan infrastruktur digital di tepi lebuh raya,” katanya dalam satu kenyataan, hari ini.

Menurut beliau, kerjasama kementerian dan agensi berkaitan juga perlu dipertingkatkan bagi pengharmonian data infrastruktur yang penting dalam merangka intervensi bersesuaian untuk mengatasi isu pembinaan infrastruktur digital.

Inisiatif berkenaan telah dibentangkan dalam Majlis Ekonomi Digital dan Revolusi Perindustrian Keempat Negara (MED4IRN) yang dipengerusikan oleh Perdana Menteri Datuk Seri Ismail Sabri Yaakob.

Abdul Latif berkata MPC memberi tumpuan kepada pengurusan perubahan yang diterajui bersama MyDIGITAL Corporation dengan kerjasama Pasukan Petugas Khas Pemudahcara Perniagaan (PEMUDAH), Nexus Produktiviti, kementerian dan agensi bagi menyokong daya saing digital negara.

“MPC turut menjalankan deep-dive ke atas petunjuk daya saing bagi mengenalpasti isu spesifik yang menjadi cabaran kepada daya saing negara bagi pelaksanaan penambahbaikan.


Bekalan telur ayam: KPDNHEP jamin mencukupi, tiada kegiatan sorok

NILAI, 20 Okt – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan telur ayam di seluruh negara mencukupi meskipun beberapa kawasan ketika ini mengalami kekurangan kuantiti.

Ketua Setiausaha KPDNHEP Datuk Azman Mohd Yusof berkata pihaknya sentiasa memantau bekalan telur ayam di pasaran selain turut bekerjasama dengan beberapa kementerian termasuk Kementerian Pertanian dan Industri Makanan (MAFI) berhubung perkara itu.

Beliau berkata hasil pemantauan pihaknya turut mendapati tiada aduan diterima berhubung kes sorok bekalan telur ayam oleh mana-mana pihak khususnya peniaga setakat ini dan tindakan undang-undang akan dikenakan sekiranya wujud kegiatan terbabit.

“Saya ke beberapa negeri termasuk Melaka, Johor, Terengganu dan Langkawi. Memang ada sedikit isu tentang kuantiti tidak mencukupi tetapi bekalan ada. Ada yang saya lihat jualan sebelah pagi dah selesai, petang isi semula, ini menunjukkan kita masih ada bekalan yang baik.

“Malah, saya turut berhubung dengan Ketua Setiausaha MAFI dan pegawai kita hari ini ada perbincangan teknikal dengan beberapa kementerian bagi memastikan bekalan telur cukup untuk pasaran pengguna. Jadi, krisis secara menyeluruh dengan hampir semua bekalan terputus tidak berlaku,” katanya hari ini.

Beliau berkata demikian kepada pemberita selepas meninjau bekalan barangan makanan di sebuah pasar raya sempena pelaksanaan Skim Harga Maksimum Musim Perayaan (SHMMP) Deepavali selama seminggu hingga Rabu ini, di sini.

Dalam pada itu, Azman berkata faktor kekurangan kuantiti bekalan telur ayam di kawasan tertentu kemungkinan berikutan masalah pembayaran, pengangkutan, logistik dan lokasi yang jauh menyebabkan penghantaran bekalan sedikit terganggu.

Beliau turut berharap mana-mana pemain industri bekerjasama dengan kerajaan dalam memastikan bekalan makanan khususnya barangan basah mencukupi di pasaran dengan harga berpatutan terutama menjelang Deepavali.

Dalam perkembangan lain, Azman berkata sejak Januari hingga September lepas, 708,230 premis diperiksa di seluruh negara dan 9,421 tindakan kes diambil melibatkan pelbagai kesalahan termasuk berkaitan bekalan, harga, antipencatutan, ketirisan, cetak rompak, barang tiruan, halal dan sewa beli dengan rampasan berjumlah RM93.86 juta.

Selain itu, menurutnya KPDNHEP turut melupuskan pelbagai barangan seperti pakaian, kasut, aksesori dan barangan elektronik membabitkan nilai keseluruhan RM 24.61 juta bagi tempoh sama.

Katanya pelupusan barang rampasan itu melibatkan tindakan kes di bawah pelbagai kesalahan antaranya Akta Cap Dagangan 2019, Akta Perihal Dagangan 2011, Akta Jualan Langsung 1999, Akta Kawalan Bekalan 1961 dan Akta Pelindungan Pengguna 1999.


273 mangsa banjir masih berlindung di lapan PPS

KUALA LUMPUR, 9 Feb – Sebanyak 273 mangsa banjir masih berada di lapan pusat pemindahan sementara (PPS) di tiga negeri yang terjejas setakat 8 pagi ini.

Di PAHANG, Sekretariat Jawatankuasa Pengurusan Bencana (JPB) Negeri melaporkan 200 orang berada di empat PPS di Kuantan; 12 di Sekolah Menengah Kebangsaan (SMK) Pusat Penyelidikan Pertanian Tun Razak, Jerantut manakala 21 lagi di Balai Raya Ulu Sungai, Raub.

Laman web publicinfobanjir.water.gov.my melaporkan empat lokasi sungai di Pahang melebihi paras bahaya iaitu Sungai Lipis di Batu Malim, Raub; Sungai Pahang di Lubuk Paku, Maran; Sungai Pahang di Paloh Hinai, Pekan dan Sungai Keratong di Rompin.

DI KEDAH, mangsa banjir yang ditempatkan di PPS SM Agama Madrasah Insaniah Jangkang, dekat Kulim kekal 18 orang daripada enam keluarga.

Di JOHOR, JPB Negeri memaklumkan 22 orang ditempatkan di Balai Raya Kampung Seberang Batu Badak, Segamat, berikutan kediaman mereka masih digenangi air banjir.

Cuaca di semua 10 daerah di Johor diramal cerah pagi ini manakala Sungai Bekok di Batu Pahat melepasi paras bahaya dengan bacaan 18.91 meter.


Punca 24,941 calon tidak duduki peperiksaan SPM 2021 akan dikenal pasti – Radzi Jidin

PUTRAJAYA, 16 Jun – Kementerian Pendidikan (KPM) akan menjalankan ‘post-mortem’ bagi mengenal pasti punca sejumlah 24,941 calon berdaftar Sijil Pelajaran Malaysia (SPM) 2021 tetapi tidak menduduki peperiksaan itu, kata Menteri Kanan Pendidikan Datuk Dr Mohd Radzi Md Jidin.

Daripada jumlah itu, katanya calon SPM persendirian yang tidak menduduki peperiksaan tersebut adalah seramai 18,497 orang, manakala bakinya calon dari sekolah kerajaan.

“Kita (KPM) sedang menganalisis data dan akan meneliti trend tahun-tahun sebelum ini. Jika ada peningkatan, kita akan ambil pendekatan untuk elak berulang di masa akan datang.

“Punca perlu dikenal pasti memandangkan kohort SPM 2021 adalah paling terkesan dengan pandemik COVID-19,” katanya pada sidang media selepas melawat Sekolah Menengah Kebangsaan (SMK) Presint 18 (1) di sini sempena pengumuman keputusan SPM hari ini.

Ketua Pengarah Pendidikan Datuk Nor Zamani Abdol Hamid dalam sidang media mengenai keputusan SPM 2021 hari ini berkata terdapat 24,941 calon SPM 2021 tidak menduduki peperiksaan itu daripada 407,097 calon yang berdaftar.

Ditanya faktor yang mendorong seseorang pelajar tidak menduduki SPM, Radzi berkata ada antara pelajar terbabit menghadapi masalah peribadi, masalah keluarga dan masalah kewangan.

Radzi berkata pihaknya sentiasa mendekati pelajar dan keluarga yang dikenal pasti mempunyai masalah sehingga menyebabkan pembelajaran terganggu dan tidak dapat meneruskan pengajian atau tidak menduduki peperiksaan khususnya SPM.


Penafian berita palsu tular 20 MEI – KKMM

KUALA LUMPUR 20 Mei. – Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas Kementerian Komunikasi dan Multimedia Malaysia (KKMM).

Majlis Keselamatan Negara (MKN) menafikan kesahihan kenyataan mesej mendakwa bahawa ‘Melaka akan full lock down’ iaitu pelaksanaan Perintah Kawalan Pergerakan (PKP) sepenuhnya, susulan kebolehjangkitan tinggi di negeri berkenaan seperti yang sedang tular di media sosial.

MKN menegaskan ia adalah palsu dan orang ramai diminta untuk menghentikan penyebaran maklumat tidak sahih yang boleh menimbulkan kekeliruan dan kebimbangan dalam kalangan masyarakat.


PRN Melaka: Calon boleh berkempen guna van, lori

AYER KEROH 8 Nov – Calon-calon Pilihan Raya Negeri (PRN) Melaka dibenarkan untuk berkempen melalui kenderaan yang dipasang pembesar suara bermula hari ini, hingga tengah malam 19 Nov nanti.

Pengerusi Suruhanjaya Pilihan Raya (SPR) Datuk Abdul Ghani Salleh berkata, kenderaan seperti lori atau van itu bagaimanapun hanya boleh keluar mengikut waktu yang ditetapkan dalam permit yang perlu dipohon kepada pihak polis.

“Calon perlu mendapatkan permit dari pihak polis. Tempoh masa dan lokasi untuk berkempen adalah tertakluk kepada permit yang diluluskan oleh pihak polis,” katanya.

Dalam pada itu, beliau menegaskan segala ceramah mahupun aktiviti ziarah oleh calon atau penyokong parti ke rumah-rumah pengundi dan aktiviti walkabout adalah tidak dibenarkan sama sekali.

Tambahnya, SOP khas yang telah diluluskan Kementerian Kesihatan Malaysia (KKM) dan Majlis Keselamatan Negara (MKN) akan dilaksanakan dengan ketat di semua proses penjalanan pilihan raya.

“Ia termasuklah taklimat petugas, proses cetakan dan semakan kertas undi, pengeluaran dan pengiraan kertas undi pos, semakan isi peti undi, sepanjang tempoh berkempen, hari mengundi dan penjumlahan rasmi undi.


Industri media negara kehilangan tokoh wartawan disegani

KUALA LUMPUR, 30 Jan – Tan Sri Abdul Rahman Sulaiman yang meninggal dunia hari ini merupakan tokoh wartawan disegani yang banyak menabur bakti kepada negara sejak menceburi industri media khususnya Pertubuhan Berita Nasional Malaysia (Bernama).

Allahyarham, yang menghembuskan nafas terakhir di Hospital Canselor Tuanku Muhriz, Cheras di sini 4 petang tadi akibat serangan jantung pada usia 75 tahun, pernah berkhidmat dengan pelbagai organisasi media sejak menceburi bidang itu dalam tahun 1966.

Berkelulusan ijazah Sarjana Muda Komunikasi daripada Universiti Sains Malaysia dan ijazah Sarjana Pengurusan daripada Institut Pengurusan Asia di Filipina, beliau memulakan kerjaya dalam bidang kewartawanan di Radio Televisyen Malaysia pada September 1966 sebelum menyertai Bernama sebagai wartawan kanan pada September 1971.

Di Bernama, antara tahun 1971 hingga 1995, Allahyarham pernah menyandang jawatan sebagai Ketua Biro Johor, koresponden bagi Thailand dan Indo-China, Ketua Penyunting, Ketua Pengarang Berita, Pengarang Perkhidmatan Berita Dalam Negeri, Editor Eksekutif Perkhidmatan Berita Am serta Ketua Pengarang.

Abdul Rahman kemudian bersara pilihan pada April 1995 untuk bertanding bagi kerusi Parlimen Parit Buntar, Perak dalam Pilihan Raya Umum Kesembilan dan memenangi kerusi itu.

Allahyarham terus berkhidmat dengan MTEN selepas ia dinamakan semula sebagai Direktorat Pelaksanaan Negara di Unit Perancang Ekonomi Jabatan Perdana Menteri yang ditugaskan menyelia dan memantau projek serta program di bawah Rancangan Malaysia Kesembilan.

Allahyarham, yang merupakan bekas pemimpin pelajar semasa di universiti, turut aktif dalam politik dan pertubuhan sukarela serta pernah menjadi Ketua Bahagian UMNO Parit Buntar selama dua penggal dari 1995 hingga 2001.


Hampir 5,000 anggota perkhidmatan awam digerakkan bantu pasca banjir

PUTRAJAYA, 28 Dis – Hampir 5,000 anggota perkhidmatan awam akan digerakkan bagi membantu misi pasca banjir di kawasan terjejas secara berperingkat dan mengikut penggiliran, kata Ketua Pengarah Perkhidmatan Awam Tan Sri Mohd Khairul Adib Abd Rahman.

Beliau berkata berdasarkan surat edaran yang dikeluarkan oleh Jabatan Perkhidmatan Awam (JPA) hari ini, pegawai yang terlibat dengan arahan mobilisasi dianggap menjalankan tugas rasmi.

Beliau berkata mobilisasi anggota perkhidmatan awam itu merupakan inisiatif serta tanggungjawab sosial penjawat awam bersama rakyat selari dengan semangat Keluarga Malaysia, dengan misi utamanya untuk membantu rakyat yang terkesan akibat bencana banjir.

“Inisiatif yang dilaksanakan ini tidak akan menjejaskan perkhidmatan sedia ada di kementerian, jabatan dan agensi kerajaan,” katanya dalam satu kenyataan hari ini.

Mesyuarat Pasukan Petugas Pengurusan Pasca Banjir dan Kesiapsiagaan Menghadapi Gelombang Kedua Bencana Banjir semalam memutuskan JPA menyelaras pembahagian kawasan terjejas banjir kepada kementerian serta menyelaras usaha mobilisasi pegawai perkhidmatan awam khususnya bagi membantu kerja-kerja pembersihan dan kemanusiaan.

Selaras dengan keputusan tersebut, Mohd Khairul Adib berkata kementerian akan menentukan dan mengarahkan pegawai di agensi masing-masing untuk membantu melaksanakan tugas-tugas pasca banjir berdasarkan kawasan yang telah ditetapkan.

“Arahan ini berkuat kuasa serta-merta. Ia juga dilaksana berdasarkan kawasan yang terjejas teruk bagi tempoh masa tertentu bertujuan meringankan kepayahan yang dihadapi oleh mangsa-mangsa banjir,” katanya.

Mohd Khairul Adib berkata gerak kerja membantu mangsa banjir di lapangan telah pun dilaksanakan di peringkat kementerian, jabatan, agensi di beberapa kawasan yang terjejas sebelum ini dan ia masih diteruskan.

“Namun, usaha kali ini akan lebih memfokuskan kepada penumpuan yang lebih menyeluruh dan bersasar serta ia digerakkan oleh pejabat-pejabat daerah, bagi memastikan mereka yang terlibat dapat diberikan bantuan pasca banjir dari aspek bantuan pembersihan rumah,” katanya.- BERNAMA


Langkah ‘mengurung’ rakyat tidak lagi sesuai – Ismail Sabri

KUALA LUMPUR 14 Sept – Kerajaan membuka sektor ekonomi memandangkan langkah ‘mengurung’ rakyat dilihat tidak lagi sesuai, malah dikhuatiri mendatangkan lebih banyak implikasi termasuk kesihatan mental, kata Perdana Menteri Datuk Seri Ismail Sabri Yaakob.

Beliau berkata pembukaan sektor itu bukan sahaja dapat membantu mempercepatkan pemulihan ekonomi negara, malah memberi peluang dan ruang untuk rakyat memperbaiki hidup.

“Pembukaan semula 11 sektor ekonomi di negeri-negeri Fasa Satu Pelan Pemulihan Negara (PPN) adalah wajar berikutan peratusan penerima vaksin yang tinggi.

“Malah, keputusan ini dibuat dengan mengambil kira data penilaian risiko yang dijalankan Kementerian Kesihatan (KKM) dan Kementerian Perdagangan Dalam Negeri dan Hal Ehwal Pengguna (KPDNHEP),” katanya pada sesi soal jawab lisan di Dewan Rakyat hari ini.

Beliau menjawab soalan Datuk Mohd Salim Sharif (BN-Jempol) mengenai kewajaran pembukaan semula 11 sektor ekonomi ketika kes harian baharu COVID-19 masih mencatatkan angka membimbangkan.

Ismail Sabri berkata sehingga kini, sebanyak 74.7 peratus penduduk dewasa telah lengkap menerima vaksin COVID-19 manakala 91.6 peratus menerima satu dos vaksin.

Bagaimanapun, beliau berkata sektor berkenaan dibuka dengan prosedur operasi standard (SOP) ketat termasuk hanya pelanggan yang telah lengkap divaksin dibenarkan masuk membuat urus niaga dan mendapatkan perkhidmatan, selain pekerja permis berkaitan juga mesti melengkapkan vaksinasi.

Sebanyak 11 jenis aktiviti ekonomi dalam sektor perdagangan dan pengedaran kembali beroperasi dalam Fasa Satu PPN berkuat kuasa 16 Ogos lepas meliputi antaranya kedai cuci kereta, kedai elektrik dan elektronik, kedai pakaian, fesyen dan aksesori, kedai barang kemas, kedai gunting rambut dan pusat/salun kecantikan.

Menjawab soalan tambahan Mohd Salim berhubung sama ada keputusan pembukaan sektor ekonomi itu mengambil kira risiko penularan COVID-19 terhadap mereka yang berumur 17 tahun ke bawah yang belum divaksin, Perdana Menteri berkata rakyat perlu mengamalkan disiplin dan kawalan kendiri bagi mengelak diri sendiri, keluarga dan masyarakat daripada dijangkiti wabak tersebut.

“Apabila kita buka (sektor ekonomi), kita lihat di tempat percutian penuh, tidak ada memakai pelitup muka pun, maknanya masa depan negara kita dari segi COVID-19 ini bergantung kepada kita sendiri, kita tidak boleh harapkan vaksin semata-mata tetapi kawalan kendiri itu sangat penting. Kalau tidak ia akan menjadi sia-sia sahaja,” katanya.

Sementara itu, Ismail Sabri berkata pembukaan semula 11 sektor ekonomi itu turut melihat kepada sains dan data berkaitan kluster COVID-19 sektor berkenaan.

“Sebagai contoh, ramai yang mengatakan gunting rambut ini bahaya sebab kontrak rapat tetapi sepanjang 2020, hanya satu melibatkan kes kluster gunting rambut.

“Begitu juga dengan kedai cuci kereta, ramai kata pekerja warga asing dan sebagainya, jadi tentu jangkitan lebih mudah, tetapi sepanjang 2020, tidak ada satu pun (kes) melibatkan kedai cuci kereta. Data-data seperti inilah yang menyebabkan kita fokus kepada sektor-sektor tertentu untuk dibuka walaupun di tempat lain ada kluster-kluster lain,” katanya.

Menjawab soalan tambahan Datuk Seri Saifuddin Nasution Ismail (PH-Kulim Bandar Baharu) mengenai pelantikan bekas Perdana Menteri Tan Sri Muhyiddin Yassin sebagai Pengerusi Majlis Pemulihan Negara (MPN), Ismail Sabri berkata Muhyiddin telah mempengerusikannya sejak kewujudan MPN.

“Memang Pagoh telah pun mempengerusikan mesyuarat ini sejak daripada mula MPN ini diwujudkan, jadi sebab itu kita memberikan kepercayaan kepada Pagoh untuk meneruskan tugasnya,” katanya.


Dua pelajar ‘carut guru’ mengaku salah

KOTA BHARU 11 Mac. – Dua remaja lelaki yang memakai pakaian seragam sekolah diconteng dengan tulisan kesat dan berunsur lucah terhadap guru, yang gambar mereka menjadi tular di media sosial baru-baru ini, dihadapkan ke Mahkamah Majistret di sini hari ini.

Kedua-dua remaja berusia 17 tahun itu didakwa memakai baju yang mempunyai lambang dan tulisan bermaksud menghina atau lucah sehingga mengganggu keamanan setempat kerana dipakai di tempat awam di bulatan Chempaka dekat sini, kira-kira jam 4 petang, 3 Mac lepas.

Bagaimanapun, mahkamah belum menjatuhkan hukuman kerana menunggu laporan akhlak kedua-dua tertuduh dan membenarkan mereka masing-masing diikat jamin RM100 dengan seorang penjamin serta menetapkan 22 Jun untuk sebutan semula kes dan laporan akhlak.

Pendakwaan dikendalikan Timbalan Pendakwa Raya S. Gayathri manakala kedua-dua tertuduh diwakili peguam Yayasan Bantuan Guaman Kebangsaan (YBGK) Nik Nazriani Nik Ab Rahman.

Sebelum ini, tular di media sosial sekeping gambar memaparkan dua pelajar sekolah yang masing-masing menunggang dan membonceng motosikal sambil memakai pakaian seragam sekolah diconteng tulisan mencarut terhadap guru.


Kisah rakyat Malaysia warnai pembukaan semula Tambak Johor

Solidariti terpancar dalam kalangan warga tempatan apabila ada yang menyanyikan lagu Negaraku ketika berjalan kaki merentasi Tambak Johor dan ada bersorak kegembiraan menyambut kepulangan mereka sebaik sahaja detik 12 tengah malam.

Drama ‘jejak kasih’ bersama anak bongsunya John Damscene Rau, 20, di sebuah stesen minyak berdekatan laluan keluar Kompleks Kastam Imigresen dan Kuarantin (CIQ) Bangunan Sultan Iskandar (BSI) Bukit Chagar, mencuri perhatian orang ramai yang turut berkumpul di situ.

“Saya sangat gembira. Saya sudah kembali ke pangkuan keluarga. Saya menghargai usaha kerajaan – polis, kastam, kerana menjalankan tugas dengan sangat baik (malam ini). Mereka membantu dan melayan kami dengan baik sekali,” katanya kepada pemberita ketika ditemui di stesen minyak, dekat sini, selepas tiba di kastam Malaysia dari republik itu dengan berjalan kaki.

Menurut Suresh yang bekerja sebagai pegawai sumber manusia berkata kehidupan selama dua tahun dengan kos sara hidup amat tinggi menyebabkan dia tidak sabar untuk pulang dan bercadang untuk meluangkan masa bersama keluarga untuk makan bersama dan mengunjungi tempat yang sudah lama tidak dilawati.

Sementara itu, Fajrul Rizal Abu Bakar yang sudah dua tahun tidak pulang sejak Perintah Kawalan Pergerakan (PKP) dilaksanakan pada 18 Mac 2020, mahu mendakap ibu dan bapa, serta merasa air tangan ibunya yang sangat dirindui.

Dia yang juga berjalan kaki dari Singapura, sempat membuat Facebook Live bagi memberi gambaran jelas kepada rakyat Malaysia ke Singapura yang didakwanya masih teragak-agak untuk pulang kerana bimbang mengenai prosedur operasi standard (SOP).

“… kerajaan dah buat yang terbaik untuk kita semua, untuk balik. Alhamdulillah, hari ini kami semua balik dan proses untuk balik sama macam dulu. Kalau orang cakap jangan dengar, dah lalui semua proses…lancar,” katanya yang berasal dari Pasir Gudang.

Warga Singapura Rosnah Din, 62, tidak dapat menahan sebak setelah akhirnya berpeluang berjumpa ahli keluarganya di Bukit Pasir, Muar selepas kali terakhir bertemu dengan ahli keluarnya pada Aidilfitri 2019.

“Sebelum ini ada kematian ahli keluarga di Singapura, yang di Malaysia tidak dapat datang, kemudian ada yang sakit di Malaysia, di Singapura tidak dapat nak ziarah. Apabila dapat peluang macam ini, kita tidak mahu lepaskan peluang baik. Alhamdulillah, kedua-dua pintu masuk lancar,” katanya yang telah kehilangan tiga ahli keluarga sepanjang dua tahun ini.

Rindu dengan suasana di Johor yang disifatkan tidak dapat dirasai di Singapura, dia bercadang untuk menyambut awal Ramadan bersama ahli keluarganya di sini.

“Suasanalah…sebab kita selalu (ke sini) kebanyakan adik-beradik saya separuh di sini… daripada sini.. mak saya pun daripada sini, Muar. Jadi, apabila kita dapat bertemu, macam dapat melepaskan rindulah,” katanya yang turut ditemani abang dan anak perempuannya.

Pada 25 Mac lepas, Malaysia dan Singapura menerusi kenyataan bersama mengumumkan bersetuju untuk membuka sepenuhnya sempadan darat bagi pengembara telah lengkap vaksinasi mulai hari ini, selaras dengan Fasa Peralihan ke Endemik.

Selain itu, juga membenarkan pengembara telah lengkap vaksinasi, untuk merentas sempadan darat tanpa perlu menjalani kuarantin atau melaksanakan ujian COVID-19, termasuk ujian prapelepasan dan semasa ketibaan. – BERNAMA


Bazar Jalan Hang Tuah catat nilai jualan RM3 juta

BANDARAYA MELAKA 17 April – Penganjuran Melaka Grand Ramadan Bazar @Jalan Hang Tuah (MELGRAB), di sini, berjaya mencatat nilai jualan RM3 juta setakat semalam (16 April).

Ketua Menteri Datuk Seri Ab Rauf Yusoh berkata, kejayaan itu merupakan sesuatu yang wajar dibanggakan terutama selepas tiga tahun pandemik COVID-19 melanda negara yang menyaksikan ramai peniaga terjejas.

Justeru, beliau berharap penganjuran bazar mega seumpamanya dapat diteruskan pada setiap tahun bagi memberi manfaat besar kepada semua pihak, khususnya peniaga.

“Kerajaan Negeri Melaka sentiasa menyokong dan mendokong usaha mengadakan Grand Bazar Ramadan seperti ini demi menyemarakkan lagi kegiatan ekonomi peniaga tempatan di Negeri Melaka sekali gus meningkatkan lagi pertumbuhan ekonomi Negeri Melaka.

“Sesungguhnya, kerjasama antara penganjur dan peniaga melalui Persatuan Peniaga-peniaga Melayu Bazar Melaka (PPMBM) mampu melonjakkan lagi ekonomi peniaga tempatan khususnya peniaga Melayu di negeri ini,” katanya.

Beliau berkata demikian ketika berucap merasmikan MELGRAB 2023 di Pentas Utama MELGRAB, Jalan Hang Tuah, di sini, hari ini, tengah malam tadi.

Hadir sama, Speaker Dewan Undangan Negeri Datuk Wira Ibrahim Durum; Exco Pelancongan, Warisan, Seni dan Budaya negeri Datuk Abdul Razak Abdul Rahman; Exco Pendidikan, Pengajian Tinggi dan Hal Ehwal negeri Datuk Rahmad Mariman; Timbalan Exco Sains, Teknologi, Inovasi dan Komunikasi Digital negeri Mohd Noor Helmy Abdul Halem; Datuk Bandar Majlis Bandaraya Melaka Bersejarah (MBMB) Datuk Shadan Othman serta Penganjur MELGRAB Muhammad Fikri Mohd Ali.

Pada majlis perasmian itu, Ab Rauf turut menyempurnakan gimik penyerahan sumbangan kepada tiga madrasah di Negeri Melaka, hasil kutipan tabung derma daripada penganjuran MELGRAB tahun ini.

Selain itu, beliau turut menyampaikan hadiah utama berupa kereta Proton Persona kepada pengunjung bertuah yang telah berbelanja RM30 di bazar berkenaan.


Mulianya hati ‘Abang Aji Runner MT’…

KUALA LINGGI 26 Sept – Peniaga katering, Mohd Hafiz Azwan Mohd Azlan, 35, tidak pernah marah jika ada pelanggan tidak mampu membayar makanan dan minuman yang dijualnya melalui konsep ‘bayar semasa tiba’ (COD).

Sebaliknya, dia bersyukur dapat bersedekah kepada mereka yang terkesan akibat pandemik COVID-19 dan memerlukan makanan selepas tidak menjamah sebarang makanan satu atau dua hari.

Meskipun keletihan selepas menunggang motosikal dari kediamannya di Kampung Solok Duku, Masjid Tanah ke pelbagai destinasi di sekitar Masjid Tanah dan Alor Gajah semata-mata untuk menyerahkan makanan dan minuman yang dipesan pelanggan, dia tidak pernah merungut jika ada pelanggan gagal membayar.

“Saya katakan kepada mereka, makanlah, Allah mahu saya bersedekah dan saya menghalalkannya menjadi darah daging awak,” katanya selepas menghantar makanan kepada keluarga menjalani kuarantin kendiri di kediaman di Taman Gamelan, Kuala Sungai Baru, di sini hari ini.

Mohd Hafiz yang dikenali dalam kalangan pelanggan COD di sekitar Masjid Tanah dan Alor Gajah sebagai ‘Abang Aji Runner MT’ tidak pernah menyesal, sebaliknya berasa bertuah dapat menghulurkan bantuan kepada insan amat memerlukan makanan.

Katanya, akibat terkesan Perintah Kawalan Pergerakan (PKP) 3.0 pada Jun lalu, seorang ibu tujuh anak kecil memesan tujuh bungkus nasi tetapi selepas diserahkan makanan itu, dia menyatakan tidak memiliki wang.

“Sambil mengalirkan air mata, wanita itu menyatakan suaminya sudah lama meninggalkannya dan dia serta tujuh anak masih kecil sudah dua hari tidak menjamah nasi, sebaliknya mereka hanya memakan nanas yang ditanam di belakang rumah,” katanya.

Mohd Hafiz yang turut melakukan tugas sampingan sebagai mutawif, iaitu mengendalikan urusan jemaah melakukan ibadah haji dan umrah sebelum pandemik COVID-19, tidak pernah kecewa dengan perniagaan
yang menuntut kesabaran tinggi itu.

“Paling banyak pelanggan tidak bayar makanan dan minuman berlaku ketika PKP 1.0 dari 18 Mac hingga 3 Mei 2020 kerana ketika itu bantuan makanan daripada pelbagai pihak masih belum ada dan kalau ada pun, masih belum teratur seperti sekarang.

“Keadaan itu berlarutan ketika PKP 2.0 dari 13 Januari hingga 4 Mac lalu tetapi pada PKP 3.0 mulai Jun lalu, keadaan sudah tidak seteruk PKP 1.0 dan PKP 2.0,” katanya.

Paling menyentuh sanubarinya ialah apabila melihat anak kecil berlari mendapatkan motosikalnya sejurus dia tiba di halaman rumah kerana sudah terpahat dalam kepala mereka makanan yang bakaldijamah, katanya.


Enam hospital pengajar universiti jadi pusat pemberiaan vaksin

KUALA LUMPUR 4 Mac. – Enam hospital pengajar universiti (HPU) diberi tanggungjawab sebagai Pusat Pemberian Vaksin (PPV) bagi membantu kerajaan melaksanakan Program Imunisasi COVID-19 Kebangsaan (PICK), kata Menteri Pengajian Tinggi Datuk Seri Dr Noraini Ahmad.

Beliau berkata HPU berkenaan melibatkan Pusat Pakar Perubatan Universiti Teknologi Mara (PPUiTM), Pusat Perubatan Universiti Malaya (PPUM), Hospital Canselor Tuanku Muhriz, Universiti Kebangsaan Malaysia (HCTM UKM), Hospital Universiti Sains Malaysia (HUSM), Sultan Ahmad Shah Medical Centre @IIUM (SASMEC @IIUM) dan Hospital Pengajar Universiti Putra Malaysia (HPUPM).

Noraini berkata keenam-enam HPU terbabit terlibat sebagai PPV bagi fasa pertama PICK dan telah menerima vaksin secara berperingkat sejak 25 Feb, dengan PPUM, HCTM UKM, HUSM dan SASMEC @IIUM mulai 1 Mac, manakala PPUiTM (2 Mac) serta HPUPM (mulai 15 Mac).

“Bagi Hospital Universiti Malaysia Sabah (HUMS), ketika ini masih belum berdaftar dengan Kementerian Kesihatan (KKM) untuk dijadikan sebagai PPV. Permohonan telah dibuat kepada KKM dan HUMS bersedia sekiranya dilibatkan untuk fasa seterusnya.

“Sehingga kini, sejumlah 22,018 dos vaksin telah diperuntukkan KKM kepada HPU bagi kegunaan barisan hadapan di HPU,” katanya pada sidang media meninjau proses vaksinasi barisan hadapan di PPUiTM, Sungai Buloh, dekat sini, hari ini.

Memperincikan pecahan pemberian dos vaksin suntikan pertama mengikut HPU, beliau berkata PPUM menerima 9,389 dos, HCTM UKM (4,134 dos), HUSM (3,148 dos), SASMEC @IIUM (2,370 dos), HPUPM (1,547 dos), PPUiTM (1,254 dos) dan HUMS (176 dos).

Ditanya sama ada HPU mempunyai kapasiti bagi menyimpan bekalan vaksin di bawah PICK, beliau berkata ketika ini KKM memutuskan bahawa HPU berperanan hanya sebagai PPV sahaja dan tidak dijadikan sebagai Pusat Simpanan Vaksin (PSV) berikutan kekangan peti sejuk beku sedia ada.

“Bagaimanapun, pihak KKM akan membekalkan tiga buah peti sejuk top-loading kepada SASMEC @IIUM serta sebuah peti sejuk top-loading dan empat buah cool box kepada HPUPM pada Mac 2021 bagi simpanan vaksin masing-masing,” katanya.

Sementara itu, Noraini berkata beliau akan menerima suntikan vaksin pada masa yang bersesuaian kerana barisan hadapan yang antaranya doktor, jururawat dan petugas makmal di HPU yang berisiko perlu diberikan keutamaan.

“Saya percaya mereka ini ‘frontliners’ yang perlu kita utamakan. Saya minta supaya mereka ini diberi keutamaan untuk mendapat vaksin, insya-Allah saya akan menerima vaksin pada fasa yang seterusnya, bukan takut tetapi beri keutamaan kepada frontliners di HPU,” katanya.


RM12 juta bangunkan Sekolah Menengah Tahfiz Al-Quran Chenderah

RIM 7 Jun – Kerajaan negeri meluluskan peruntukan bernilai RM12,136,380 juta bagi pembiayaan projek membina dan menyiapkan Sekolah Menengah Tahfiz Al-Quran Chenderah di bawah Rancangan Malaysia Kesebelas (RMK-11).

Ketua Menteri Datuk Seri Utama Sulaiman Md Ali berkata, projek itu akan dibina di atas tapak seluas 5.09 hektar yang akan dilengkapi dengan kemudahan prasarana.

“Ia seperti bangunan akademik meliputi pejabat pentadbiran dan bilik darjah, dataran (courtyard) serta bangunan sokongan yang mampu menampung seramai 450 pelajar,” katanya.

Beliau berkata demikian ketika berucap pada Majlis Pecah Tanah Projek Membina dan Menyiapkan Sekolah Menengah Tahfiz Al-Quran Chenderah Jasin di sini, hari ini.

Hadir sama EXCO Kerjaraya negeri, Datuk Rahmad Mariman; Ahli Dewan Undangan Negeri (ADUN) Rim, Datuk Khaidhirah Abu Zahar; Pengarah Jabatan Agama Islam Melaka (JAIM) Datuk Che Shukri Che Mat dan Pengarah Jabatan Kerja Raya (JKR) Melaka Datuk Ir Ismail Ab Rahman.

Sulaiman berkata, permohonan bagi pembinaan sekolah tersebut dibuat sejak tahun 2007 berikutan kemudahan pelajar dan guru yang terhad pada ketika itu.

“Selepas Kompleks Tahfiz Al-Quran JAIM dipindahkan ke Kolej Teknologi Islam Melaka, maka bangunan ini seterusnya diberikan kepada Sekolah Menengah Tahfiz Al-Quran JAIM,” katanya.


‘Budak jahat bukan selamanya jahat’

TELOK MAS 5 Oktober – “Kejayaan ini jadi bukti kepada semua bahawa budak jahat, tidak selama-lamanya jahat.” Itu kata Muhammad Fitri Sulaiman, 20 yang berjaya mengubah diri ke arah lebih baik selepas tiga tahun ditempatkan di Sekolah Henry Gurney Telok Mas.

Muhammad Fitri merupakan antara pelajar cemerlang Sijil Pelajaran Malaysia (SPM) 2021 dari sekolah berkenaan selepas meraih keputusan 6A, 1B dan 1C.

Menurut pemuda berasal Seri Manjung, Perak itu, tahun 2019 merupakan detik hitam buatnya apabila mula mendekatkan diri dengan jenayah sehinggalah dicekup dan dimasukkan ke sekolah berkenaan.

Namun, siapalah hendak menidakkan, rupanya ada hikmah apa yang dilakukan apabila perlahan-lahan dia mula mengubah diri ke arah yang lebih baik sehinggalah berjaya membanggakan semula keluarganya dalam pelajaran.

“Saya jadi begini bukan sebab kawan-kawan, tapi diri sendiri. Pada waktu itu semua benda jahat saya dah buat dan keluarga sudah tidak mampu nak halang.

“Sehinggalah saya dimasukkan ke sini dan menimba macam-macam ilmu seperti ilmu agama, integriti, disiplin, cara bergaul dan lain-lain. Di sinilah tempat saya berubah,” katanya ketika ditemui pada Majlis Anugerah Kecemerlangan Sijil Pelajaran Malaysia (SPM) Sekolah Integriti dan Sekolah Henry Gurney 2021 di Dewan Parameswara Sekolah Henry Gurney Telok Mas, hari ini.

Menurut Muhammad Fitri, kejayaan itu juga membantunya mendapatkan semula kemaafan keluarga, terutama ibunya yang sebelum ini begitu terluka dengan dosa silam yang dilakukan.

“Saya akui sebelum ini saya banyak kecewakan ibu saya. Saya tak pernah bercakap dan peluk ibu saya…Kini saya rasa bahagia apabila keluarga sudah memaafkan kesilapan saya dan menerima diri saya yang baharu,” katanya yang bercita-cita mahu menjadi seorang tentera udara.

Sementara itu, seorang lagi pelajar cemerlang, Muhammad Mudasar Iqbal Khizar Hayat, 21, pula menyifatkan kejayaan itu sebagai hadiah untuk orang terpenting dalam hidupnya.

Dia yang meraih keputusan 6A, 2B dalam SPM 2021 bertekad menunaikan janji kepada ibu dan ayahnya untuk melupakan cita-cita menjadi seorang peninju dan mementingkan akademik.

“Sampai bila saya nak buat jahat, jadi saya cuba berubah untuk menjadi normal seperti orang lain dan akhirnya saya berjaya meraih kejayaan ini untuk bergelar seorang pendidik suatu hari nanti,” katanya.

Terdahulu, pada majlis itu, kedua-dua mereka menerima Anugerah Pelajar Cemerlang daripada Pengarah Pengurusan Banduan Jabatan Penjara Malaysia Komisioner Penjara Ajidin Salleh.


Malaysia nikmati kadar tarif elektrik antara terendah di ASEAN

KUALA LUMPUR, 17 Mei – Penularan pandemik COVID-19 yang disusuli konflik Rusia-Ukraine mengakibatkan industri elektrik global terus berdepan krisis harga berikutan peningkatan mendadak harga bahan api fosil iaitu arang batu, gas asli dan petroleum.

Harga arang batu misalnya, kini mencecah lebih US$200 setan sementara harga minyak mentah dunia pula sudah melebihi paras US$113 setong – suatu keadaan yang akan terus mendorong kenaikan harga arang batu dunia berikutan peningkatan permintaan.

Lonjakan harga bahan api fosil, khususnya arang batu, menyebabkan industri elektrik negara menerima tempias dengan kos penjanaan elektrik kini meningkat 4.5 kali ganda. Ini kerana arang batu dan gas asli digunakan untuk menjana hampir 93 peratus bekalan elektrik di Semenanjung Malaysia, dan kos penjanaan termasuk bahan api pula membentuk lebih 65 peratus daripada tarif asas elektrik.

Tekanan terhadap kos penjanaan disebabkan kenaikan harga bahan api ini dapat diuruskan secara lebih teratur dengan sistem tarif yang telus menerusi pelaksanaan mekanisme Pelepasan Kos Tidak Seimbang (ICPT) yang membolehkan kos-kos berkenaan dikaji setiap enam bulan.

Menerusi ICPT,  kerajaan menetapkan jika berlaku penurunan harga bahan api dan kos penjanaan secara global, penjimatan akan dikembalikan kepada rakyat sebagai rebat ICPT. Namun jika berlaku kenaikan harga bahan api dan kos penjanaan, lebihan kos akan disalurkan kepada rakyat sebagai surcaj ICPT.

Pelarasan ICPT terkini untuk tempoh 1 Feb hingga 30 Jun 2022 membolehkan pengguna domestik di Semenanjung menikmati rebat dua sen bagi setiap kilowatt per jam  (kWj) manakala surcaj minimum 3.70 sen/kWj dikenakan terhadap pengguna industri dan komersial.

Untuk memastikan pengguna domestik terus menikmati  rebat dua sen bagi setiap kWj tersebut, kerajaan memanfaatkan dana berjumlah RM715 juta yang disediakan menerusi Kumpulan Wang Industri Elektrik (KWIE).

Selain itu, pengguna domestik juga menerima subsidi lintang daripada sektor perindustrian serta komersial, menjadikan Malaysia antara negara ASEAN yang melaksanakan kaedah ini dalam usaha mengurangkan beban yang ditanggung oleh rakyatnya.

(Subsidi lintang dalam konteks ini merujuk kepada kadar tarif pengguna yang lebih tinggi dibayar oleh sektor bukan domestik bagi menampung kos elektrik pengguna domestik di bawah 300 kWj untuk keseimbangan ekuiti)

Menurut Suruhanjaya Tenaga Malaysia (ST), antara faktor kadar tarif elektrik yang rendah di Malaysia ialah penggunaan campuran penjanaan dalam penghasilan tenaga elektrik.

Mengambil contoh Singapura, campuran penjanaan negara itu kebanyakannya melibatkan gas asli yang perlu diimport, manakala di Malaysia menyaksikan campuran penjanaan terdiri daripada pelbagai sumber bahan api seperti arang batu, gas asli, tenaga solar dan lain-lain.

“Kepelbagaian dalam campuran penjanaan ini menyebabkan kos penjanaan elektrik di Malaysia lebih stabil dan seterusnya menjadikan kadar tarif elektrik di Malaysia munasabah serta berpatutan.

“Tambahan pula kadar tarif elektrik di Malaysia menggunakan elemen subsidi bersilang daripada pengguna-pengguna kategori komersial dan industri kepada pengguna domestik bagi tujuan keseimbangan ekuiti.

“Ini menyebabkan kadar tarif elektrik bagi pengguna domestik lebih rendah jika dibandingkan dengan pengguna domestik di negara ASEAN yang lain seperti Singapura, yang mana kadar tarif elektrik di negara itu direka berdasarkan kos sebenar atau kos reflektif pembekalan elektrik,” katanya kepada Bernama baru-baru ini.

Mengulas lanjut, ST berkata ia mengawal selia sistem pengurusan elektrik di Semenanjung, Sabah dan Wilayah Persekutuan Labuan melalui rangka kerja Peraturan Berasaskan Insentif (IBR).

(IBR merupakan sebahagian daripada pemodenan industri bekalan elektrik yang telah diperkenalkan bagi penetapan tarif elektrik ke atas Tenaga Nasional Berhad (TNB) pada awal  2014, NUR Power (pembekal elektrik Taman Teknologi Tinggi Kulim) pada awal 2017, dan Sabah Electricity Sdn Bhd (SESB) pada awal 2022)

“Objektif utama mekanisme IBR adalah untuk melindungi pengguna dengan memastikan harga tarif yang munasabah kepada pengguna akhir. Ini membolehkan syarikat utiliti memperoleh pulangan yang berpatutan daripada pelaburan dalam menyediakan infrastruktur bekalan elektrik mengikut tempoh IBR yang sama.

Dalam pada itu, rangka kerja IBR  membolehkan penetapan tarif secara berstruktur, telus dan efektif dengan  mengambil kira keperluan perbelanjaan pembangunan dan operasi yang efisien oleh pihak utiliti dalam menyediakan perkhidmatan bekalan elektrik kepada pengguna yang tertakluk kepada peraturan dan proses kawal selia yang sangat ketat oleh ST.

Mekanisme ini diguna pakai bagi membolehkan syarikat utiliti seperti TNB, NUR Power dan SESB selaku penjana dan pembekal elektrik, menentukan tahap pelarasan (peningkatan atau pengurangan) terhadap kos bahan api yang tidak terkawal dalam sistem penjanaan elektrik menerusi pelarasan tarif bagi tempoh setiap enam bulan.

“Kaedah ini  mempunyai kelebihan dari segi menyeimbangkan keperluan sistem utiliti elektrik dan pengguna elektrik di Semenanjung Malaysia. Pelarasan ICPT adalah berdasarkan konsep kos sebenar bahan api dan penjanaan elektrik sekiranya harga bahan api menyusut berbanding harga bahan api yang telah diunjurkan pada tempoh kawal selia. Ini secara tidak langsung memberi kelebihan kepada pengguna dengan menikmati rebat atau kadar elektrik yang lebih rendah.

“Sekiranya berlaku pengurangan dalam kos bahan api, pihak utiliti perlu memindahkan pengurangan itu kepada akaun pengguna melalui rebat, dan sekiranya berlaku pertambahan dalam kos bahan api, maka pihak utiliti perlu memindahkan pertambahan tersebut kepada akaun pengguna melalui surcaj tarif elektrik,” jelas ST.

Berhubung isu Malaysia sebagai antara negara ASEAN yang paling kurang mengalami kejadian gangguan bekalan elektrik (blackout), iaitu purata hanya 45.25 minit pada  2021 mengikut System Average Interruption  Duration Index (SAIDI), ST berkata situasi itu disumbangkan oleh margin rizab penjanaan yang  tinggi dan sistem grid yang berdaya harap.

Selain itu, pengukuhan jaringan talian penghantaran 500 kV dan 275 kV telah meningkatkan daya harap sistem bekalan elektrik negara. Jaringan talian penghantaran ini juga membolehkan tenaga dibekalkan ke semua pusat beban (load centre) dengan lancar dan seterusnya mengurangkan risiko  kejadian blackout.

“Antara teknologi lain yang diguna pakai bagi mengurangkan gangguan bekalan elektrik ialah pemasangan SCADA (Distribution Automation), iaitu pengendalian operasi secara jarak jauh (remote) dari pusat kawalan yang mampu mempercepat pemulihan bekalan apabila berlaku kerosakan pada sistem TNB.

“Kaedah pemantauan talian bekalan TNB dengan menggunakan dron yang dilengkapi Infrared Detector serta Ultrasonic Detector juga diguna pakai bagi mengesan potensi-potensi kerosakan yang boleh menyebabkan gangguan bekalan elektrik,” tambah suruhanjaya itu. – BERNAMA


Pulau peranginan utama dijangka buka awal Sept – Nancy

KUALA LUMPUR 14 Ogos – Kementerian Pelancongan, Seni dan Budaya (MOTAC) menjangkakan pulau peranginan utama negara seperti Langkawi, Pangkor, Redang, Tioman dan Perhentian  boleh mencapai imuniti kelompok hujung bulan ini dan dibuka semula awal bulan depan.

Menteri berkenaan Datuk Seri Nancy Shukri dalam kenyataan hari ini, bagaimanapun berkata perkara itu tertakluk kepada keputusan kerajaan berdasarkan prosedur operasi standard (SOP) semasa yang akan ditentukan.

“Cadangan pembukaan semula sektor pelancongan hendaklah dilaksana dengan teliti dan berhati-hati bagi mengelak berlakunya penularan pandemik COVID-19 dan menyebabkan penutupan semula dibuat.

Menurut Nancy, beliau hari ini mengadakan sesi libat urus secara maya dengan 15 wakil persatuan dalam kalangan penggiat industri pelancongan supaya golongan berkenaan bersiap sedia ke arah pembukaan sektor pelancongan terutama melibatkan pulau-pulau peranginan utama negara dalam masa terdekat.

Sesi itu juga bertujuan mendapatkan maklum balas daripada pihak industri agar persediaan rapi dapat dilakukan sebelum pembukaan sektor pelancongan dilaksanakan, katanya.

Beliau berkata sesi libat urus itu selaras dengan pengumuman khas Perdana Menteri Tan Sri Muhyiddin Yassin sebelum ini mengenai kemudahan bagi individu yang telah menerima vaksin lengkap dengan membenarkan aktiviti pelancongan dalam negeri melibatkan hotel dan inap desa.

Antara persatuan terlibat dalam sesi libat urus itu ialah Persatuan Hotel Malaysia, Persatuan Ejen-Ejen Pelancongan dan Pengembaraan Malaysia, Persatuan Agensi Pelancongan Malaysia serta Persatuan Spa Malaysia.


Suami isteri ditahan, disyaki dera pembantu rumah Myanmar

BUKIT MERTAJAM 25 Feb. – Seorang pembantu rumah warga Myanmar dipercayai didera majikannya di sebuah rumah di Jalan Perpaduan, Kampung Baru di sini.

Ketua Polis Daerah Seberang Perai Tengah Asisten Komisioner Shafee Abd Samad berkata, bertindak hasil maklumat, polis menjalankan pemeriksaan di rumah pasangan suami isteri yang juga majikan kepada pembantu rumah berusia 30-an itu pada 9.30 malam tadi.

“Kami menerima maklumat daripada beberapa individu berhubung kejadian dera dan polis telah ke rumah berkenaan sebelum menyelamatkan mangsa yang ketika itu berada di sebuah bilik dalam keadaan lemah.

“Pemeriksaan awal terhadap fizikal mangsa mendapati terdapat beberapa kesan kecederaan di bahagian muka, kesan parut melecur di lengan, luka bekas jahitan dan kesan calar di badan serta kakinya,” katanya dalam kenyataan hari ini.

Beliau berkata pembantu rumah yang bekerja dengan majikannya sejak dua tahun lepas itu memberitahu bahawa dia didera dengan cara dipukul, disimbah air panas, cubitan dan sebagainya oleh majikan wanitanya sejak setahun lalu.

Shafee berkata mangsa kini dihantar ke Hospital Seberang Jaya (HSJ) untuk rawatan dan polis akan mengambil keterangan mangsa untuk siasatan lanjut.

Berikutan itu, beliau berkata pasangan suami isteri berusia 50-an dan 60-an itu ditahan dan direman untuk siasatan kes mengikut Seksyen 13 Antipemerdagangan Orang dan Antipenyeludupan Migran (Atipsom) 2007 dan 44 Atipsom 2007.


Kolej Kemahiran Tinggi MARA lakar sejarah terima Anugerah Platinum APACC

KUALA LUMPUR, 13 Feb – Kolej Kemahiran Tinggi MARA (KKTM) Masjid Tanah, Melaka melakar sejarah menjadi institusi Pendidikan Teknikal dan Latihan Vokasional (TVET) pertama menerima Anugerah Platinum daripada Suruhanjaya Pensijilan dan Akreditasi Asia Pasifik (APACC).

Majlis Amanah Rakyat (MARA) dalam kenyataan hari ini menyatakan selain kejayaan tersebut, enam lagi institusi di bawah agensi itu iaitu MARA-Japan Industrial Institute (MJII), KKTM Kuantan, KKTM Ledang, KKTM Sri Gading, KKTM Rembau dan KKTM Kemaman turut meraih Anugerah Emas yang diiktiraf bersama 32 pusat Institusi TVET lain di peringkat Asia Pasifik.

“Anugerah ini juga dapat meningkatkan kebolehpasaran dan memberi keyakinan kepada pihak industri serta masyarakat terhadap kualiti institusi TVET di Malaysia,” menurut kenyataan itu.

Bagi MARA, usaha mendapatkan pengiktirafan dan akreditasi di peringkat antarabangsa telah berjaya dicapai, selain akreditasi antarabangsa tersebut akan menambah baik jenama penyedia TVET tempatan, memudahkan artikulasi kelayakan serta membolehkan mobiliti pelajar.

APACC merupakan sebuah badan akreditasi pensijilan antarabangsa di bawah Colombo Plan Staff College For Technician Education berpusat di Manila, Filipina dan dianggotai 17 negara di rantau Asia Pasifik.

Tujuh kriteria yang dinilai bagi pengiktirafan APAC adalah tadbir urus dan pengurusan; pengajaran dan pembelajaran; sumber manusia; penyelidikan dan pembangunan; imej dan kemampanan; sumber lain dan sokongan kepada pelajar.- BERNAMA


340,043 jumlah pemberian vaksin tertinggi di Malaysia

Kementerian Kesihatan (KKM) dalam kenyataan memaklumkan pada 5 Julai lalu mencatat 313,761 dos dan semalam mencatat satu lagi rekod dengan angka 340,043 dos.

“Ini menunjukkan Program Imunisasi COVID-19 Kebangsaan (PICK) sedang berada di landasan yang tepat untuk mencapai imuniti kelompok di kalangan rakyat Malaysia.

“Perdana Menteri semalam turut mengucapkan tahniah kepada pasukan PICK yang mengendalikan pemberian vaksin di semua PPV (Pusat Pemberian Vaksin) seluruh negara,” katanya dalam hantaran di Facebook KKM hari ini.


1,429 graduan PMM terima diploma

MERLIMAU 4 Disember – Seramai 1,429 graduan Politeknik Merlimau Melaka (PMM) berjaya menamatkan pengajian peringkat diploma pada Majlis Konvokesyen  PMM ke-20 di sini hari ini.

“Manakala seramai 254 graduan daripada Kejuruteraan Mekanikal dan 337 graduan daripada Jabatan Pelancongan dan Hospitaliti,” katanya dalam satu kenyataan hari ini.

Majlis tersebut disempurnakan oleh Ketua Pegawai Eksekutif Jabatan Pendidikan Politeknik dan Kolej Komuniti (POLYCC) Datuk  Iskandar Hussein Mohamed Hussein dan Pengerusi POLYCC Zon Melaka dan Negeri Sembilan, Dr IshakMohamad.

Turut menerima Anugerah Khas Kejuruteraan Mekanikal yang dirangkul oleh Nurul Ain Hanis Hasniza dan Anugerah Khas Jabatan Perdagangan, Muhammad Faiz Saifuddin.


Pengecualian bayaran bagi jemaah haji buat ujian COVID-19 di fasiliti KKM

PUTRAJAYA, 2 Jun – Ujian pengesanan COVID-19 tindak balas berantai polimerase (RT-PCR) bagi jemaah haji Malaysia yang dilakukan di fasiliti Kementerian Kesihatan (KKM) adalah dikecualikan daripada bayaran, kata Menteri Kesihatan Khairy Jamaluddin.

Khairy berkata jemaah haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut termasuk senarai fasiliti kesihatan KKM yang menyediakan perkhidmatan ujian pengesanan COVID-19 RT-PCR.

Bagi jemaah haji yang memilih untuk menjalani ujian pengesanan COVID-19 di fasiliti kesihatan swasta, kos ujian tersebut perlu ditanggung sepenuhnya oleh jemaah tersebut mengikut caj yang dikenakan oleh fasiliti kesihatan swasta yang dipilih, katanya.

Kerajaan Arab Saudi telah menetapkan bahawa semua jemaah haji perlu disahkan negatif COVID-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci.


Tol percuma, diskaun tol sehingga 50 peratus di 30 lebuh raya

KUALA LUMPUR 25 April – Kerajaan bersetuju memberikan tol percuma dan diskaun tol bagi pengguna di 30 lebuh raya di seluruh negara sempena perayaan Aidilfitri.

Perdana Menteri Datuk Seri Ismail Sabri Yaakob berkata, keputusan itu diambil selaras dengan Fasa Peralihan ke Endemik sejak 1 April lalu dan mengambil kira sambutan perayaan Aidilfitri yang dijangka disambut pada 3 Mei ini.

Katanya, langkah itu dilakukan selepas sesi rundingan bersama 30 syarikat konsesi lebuh raya di seluruh negara dengan jumlah diskaun dinikmati pengguna sebanyak RM77.11 juta.

Mengulas lanjut, Ismail berkata pemberian tol percuma itu melibatkan lebuh raya milik Kumpulan PLUS Malaysia Berhad (PLUS) yang menghubungkan jaringan lebuh raya utara-selatan dan Anih Berhad (ANIH) yang menghubungkan Lebuh Raya Pantai Timur (LPT).

“Ia akan bermula pada jam 12 tengah malam 30 April (Sabtu) sehingga jam 11.59 malam 1 Mei (Ahad) kepada semua kelas kenderaan.

“Pemberian tol percuma bagi pengguna PLUS dan LPT juga akan diberikan bagi perjalanan pulang semula ke kediaman masing-masing bermula jam 12 tengah malam, 7 Mei (Sabtu) hingga jam 11.59 malam, 8 Mei (Ahad) ,” katanya.

Dalam pada itu, beliau berkata kerajaan juga memberikan tawaran diskaun tol antara 30 hingga 50 peratus kepada lebuh raya lain pada tarikh dan masa sama sebagaimana pemberian tol percuma diberikan.

Jelasnya, keputusan itu diharapkan memberikan kemeriahan sambutan Aidilfitri bersama keluarga tersayang selain mengambil kira impak pandemik kepada sumber pendapatan sebahagian besar Keluarga Malaysia sebelum ini selain mengurangkan bebanan pengguna lebuh raya terutama golongan berpendapatan rendah.

“Pada masa sama, saya berharap kita sebagai Keluarga Malaysia dapat bertoleransi dan sentiasa bersabar dengan kehadiran jutaan kenderaan di lebuh raya sepanjang musim perayaan yang bakal tiba,” katanya.


99.7 peratus premis perniagaan di Malaysia patuh SOP PKP

PUTRAJAYA 26 Jan. – Sebanyak 99.7 peratus daripada 51,012 premis perniagaan yang diperiksa Kementerian Perdagangan Dalam Negeri Dan Hal Ehwal Pengguna (KPDNHEP) di seluruh negara didapati mematuhi prosedur operasi standard (SOP) Perintah Kawalan Pergerakan (PKP).

Pengarah Penguat kuasa KPDNHEP Azman Adam berkata, daripada jumlah premis diperiksa, 115 premis diberikan nasihat untuk menambah baik pematuhan SOP manakala 32 premis diberi amaran untuk mengambil tindakan segera menambah baik pematuhan SOP PKP.

“Premis yang menerima amaran boleh dikenakan kompauan RM1,000 jika didapati tiada sebarang penambahbaikan dibuat selepas amaran diberikan,” katanya dalam satu kenyataan hari ini.

“Sekiranya pematuhan ini masih gagal mencapai tahap yang memuaskan, KPDNHEP boleh bertindak tegas dan drastik untuk menutup terus operasi premis perniagaan dengan kerjasama Majlis Keselamatan Negara dan Kementerian Kesihatan Malaysia (KKM),” katanya.

Sementara itu, Azman berkata KPDNHEP telah mengeluarkan kelulusan untuk beroperasi semasa PKP kepada 46,921 perniagaan berdasarkan kepada senarai kategori perniagaan yang dibenarkan untuk beroperasi di bawah SOP am PKP di seluruh negara.

Antara kategori perniagaan yang dibenarkan termasuk kompleks beli-belah; pasar raya atau pasar raya besar; restoran, kedai cermin mata dan barang optik serta kedai elektrik dan elektronik.

“Semua pihak terutamanya pemain industri dan pengguna perlu bersama-sama berganding bahu memastikan sektor perdagangan domestik bukan menjadi penyumbang kepada jangkitan COVID-19 serta mengambil peluang sepenuhnya pembukaan aktiviti ekonomi dengan mematuhi kesemua SOP PKP,” katanya.

Sektor perdagangan domestik sangat komited untuk memastikan perniagaan berjalan dalam keadaan selamat dan terkawal ke arah pemulihan ekonomi negara yang mana sumbangan sektor ini sangat besar terhadap Keluaran Dalam Negara Kasar negara,” katanya.


COVID: 126 kematian dicatatkan, tertinggi setakat ini

KUALA LUMPUR 2 Jun – Sebanyak 126 kematian dilaporkan hari ini, angka tertinggi dicatatkan sejak pandemik ini melanda negara sekali gus menjadikan jumlah kumulatif kes kematian COVID-19 sebanyak 2,993 orang, menurut Ketua Pengarah Kesihatan Tan Sri Dr Noor Hisham Abdullah.

Menerusi kenyataan mengenai perkembangan COVID-19, beliau memaklumkan kematian itu melibatkan 29 orang di Selangor, Kuala Lumpur (18), Negeri Sembilan (14), Kelantan (12), Johor (11), Kedah pula 10 orang.

Seterusnya,Labuan mencatatkan lapan kematian, masing-masing lima kematian di Melaka dan Terengganu,Sarawak (empat), Pahang (tiga), masing-masing dua di Sabah, Putrajaya dan Perak serta seorang di Pulau Pinang.

“Jumlah individu yang dirawat di unit rawatan rapi (ICU) setakat ini sebanyak 878 orang dengan 441 daripadanya memerlukan alat bantuan pernafasan.

Jumlah kes sembuh dalam tempoh 24 jam lepas adalah 5,777, menjadikan jumlah kumulatif 501,898 kes manakala kes aktif kini sebanyak 82,274 kes,” katanya.

Dalam tempoh 24 jam lalu, Malaysia mencatatkan kes baharu COVID-19 sebanyak 7,703 kes berbanding 7,105 kes semalam, dengan Selangor kekal merekodkan kes tertinggi iaitu sebanyak 2,728.

Beliau berkata terdapat 22 kluster baharu dikesan hari ini melibatkan 11 kluster tempat kerja, tujuh kluster komuniti, dua kluster pendidikan tinggi, satu kluster pusat tahanan dan satu kluster keagamaan, menjadikan jumlah kluster aktif kini 674 kluster.

Dr Noor Hisham berkata, kluster tempat kerja itu melibatkan Kluster Jalan Waja Lima Belas di Selangor; Jalan Balam (Kuala Lumpur), Jalan Jee Cattleya dan Jalan Pinang Riam (Sarawak), Jalan SILC Satu, Teknologi Enam serta Jalan Bioteknologi Satu di Johor.

Kluster tempat kerja juga membabitkan Kluster Pantai Kemayang di Kelantan, Industri Jemapoh (Negeri Sembilan), Jalan Tambun (Perak) dan Industri Bukit Panchor di Pulau Pinang.

Tujuh kluster komuniti pula adalah Kluster Nanga Meruan dan Sungai Penyarai di Sarawak; Jalan Parit Raja Tengah (Johor), Kelisa Emas (Pulau Pinang), Taman Fasa 2A (Perak dan Kuala Lumpur), Dah Kampung Lancuk (Kedah) serta Kampung Alai di Perak.

Bagi kluster pendidikan tinggi ia melibatkan Jalan Beringin, Selangor dan Jalan Yaacob Latif 2, Kuala Lumpur, kluster pusat tahanan adalah Kluster DTI Kemayan, Pahang manakala kluster keagamaan pula membabitkan Jalan Mutiara Galla di Negeri Sembilan.


WoW sasar penyertaan 5,000 wanita muda

Timbalan Menteri Belia dan Sukan Senator Datuk Seri Ti Lian Ker berkata setakat ini kira-kira 500 peserta dari Kedah, Sabah dan Pahang telah menyertai program itu dan mendapat pendedahan antaranya dalam bidang kepimpinan,komunikasi dan personaliti.

“Program yang dianjurkan secara percuma ini merupakan platform perkongsian pengalaman dan idea bagi merealisasikan aspirasi kerajaan dalam membangunkan modal insan yang berdaya saing.

Ia dianjurkan berterusan dengan menyasarkan 5,000 penyertaan dari seluruh negara dan selepas ini kita akan menganjurkannnya di Melaka,” katanya pada sidang media selepas Majlis Perasmian Penutup Program [email protected] di sini hari ini yang turut dihadiri Ketua Pengarah i-Lead Haswandi Ahmad.

Pada majlis itu, seramai 120 peserta terdiri daripada badan bukan kerajaan (NGO), mahasiswi dari pelbagai universiti awam dan swasta berumur lingkungan 18 hingga 30 tahun telah menyertai program berkenaan.


Pembukaan sempadan: Keadaan terkawal di semua pintu sempadan negara – KPN

PUTRAJAYA, 1 April – Keadaan di semua pintu sempadan negara terkawal dan tiada kejadian tidak diingini berlaku hari ini, susulan sempadan negara dibuka buat kali pertama dalam tempoh kira-kira dua tahun sejak penularan wabak COVID-19, kata Ketua Polis Negara Tan Sri Acryl Sani Abdullah Sani.

Beliau berkata polis meletakkan anggota yang mencukupi untuk penugasan di pintu sempadan bagi memastikan keadaan keluar dan masuk negara berjalan lancar.

“Selain itu, kerjasama di antara polis dengan orang awam adalah antara faktor segala-galanya berjalan dengan lancar tanpa sebarang isu yang timbul pada hari sempadan negara dibuka hari ini,” katanya.

Beliau berkata demikian kepada pemberita selepas menghadiri majlis Apresiasi Suruhanjaya Integriti Agensi Penguatkuasaan (EAIC) kepada agensi penguatkuasaan di sini hari ini.

Pada 8 Mac lepas, Perdana Menteri Datuk Seri Ismail Sabri Yaakob mengumumkan sempadan negara dibuka semula pada hari ini (1 April) selari dengan perancangan negara memasuki Fasa Peralihan ke Endemik.

Sementara itu diminta mengulas mengenai sama ada terdapat gerakan kartel atau campur tangan pihak luar bagi menentukan jawatan dalam kepimpinan pasukan Polis Diraja Malaysia (PDRM), Acryl Sani menafikan perkara berkenaan.

“Isu kartel dalam PDRM tidak wujud, kerana sekiranya ia wujud pasti semua akan lihat sekelompok individu yang sentiasa berada di depan.

“Penempatan pegawai dan anggota perlu melalui beberapa tapisan daripada peringkat kontinjen, jabatan pengurusan sebelum (sampai) kepada saya sendiri dan seterusnya akan dikemukakan ke Suruhanjaya Pasukan Polis untuk keputusan akhir,” katanya.

Mengulas lanjut, Acryl Sani berkata tapisan yang ketat dibuat itu menjadikan sukar untuk melihat berlakunya percaturan individu oleh kumpulan kartel mahupun campur tangan daripada pihak luar.

“Saya tidak melihat perkara itu berlaku dan sekiranya ada campur tangan pihak luar, ia akan mengakibatkan susunan pegawai kanan menjadi tidak teratur,” katanya.

Pada 28 Feb lepas, Barisan Pesuruhjaya EAIC sebulat suara mendapati bekas Ketua Polis Negara Tan Sri Abdul Hamid Bador telah hilang haknya untuk membuat sebarang komen berkenaan isu kartel yang dibangkitkannya, kerana dalam rakaman percakapan dengan EAIC, beliau gagal mengemukakan sebarang bukti bagi mengukuhkan dakwaan itu.


Pemandu Myvi direman empat hari

AYER KEROH 7 Jun – Pemandu Perodua Myvi dipercayai memandu dibawah pengaruh alkohol dan merempuh pasangan suami isteri orang kurang upaya (OKU) dalam kemalangan maut di Jalan Serkam Pantai, direman empat hari bermula hari ini.

Terbaharu lelaki berusia 24 tahun itu tiba di mahkamah kira-kira jam 9.50 pagi sebelum perintah reman selesai kira-kira jam 11.45 pagi.

Sementara itu, Ketua Jabatan Siasatan Penguatkuasaan Trafik (JSPT) negeri Superintendan [email protected] Zaki Omar berkata, pihaknya masih menunggu laporan ujian alkohol yang dijangka akan diperoleh dalam tempoh tujuh hari.

Suami isteri maut selepas motosikal mereka dirempuh Perodua Myvi dipercayai dipandu lelaki dibawah pengaruh alkohol dalam kemalangan membabitkan empat kenderaan di Jalan Serkam Pantai, di sini, semalam.

Dalam kejadian kira-kira 7.45 pagi itu kedua-dua mangsa yang menaiki motosikal Yamaha Ego Ezuddin Mohammad, 50, dan isteri Surayah Muhamat, 48, maut dilokasi kejadian.


Polis tumpaskan sindiket curi elektrik lombong bitcoin

SEREMBAN 19 Mac. – Polis menumpaskan sindiket mencuri bekalan elektrik bagi menjalankan kegiatan perlombongan bitcoin menerusi serbuan di tiga premis rumah kedai di sekitar kawasan Seremban 3 semalam melibatkan nilai rampasan RM528,000.

Ketua Polis Daerah Seremban ACP Mohd Said Ibrahim berkata operasi bersepadu dengan kerjasama Tenaga Nasional Berhad (TNB) itu menyerbu kedai pertama dengan merampas 82 unit mesin perlombongan bitcoin.

“Kedai kedua sebanyak 102 mesin bitcoin dan kedai seterusnya 80 mesin bitcoin dirampas. Selain itu, seorang lelaki ditangkap dipercayai terlibat dalam aktiviti perlombongan bitcoin ini.

“Hanya seorang tangkapan setakat ini, siasatan akan dijalankan bagi mencari siapa dalang di sebalik aktiviti ini, saya percaya dia adalah penjaga premis,” katanya kepada pemberita.

Beliau berkata TNB turut mengalami kerugian sebanyak RM105,000 sebulan akibat aktiviti haram itu yang dilakukan sejak enam hingga tujuh bulan lepas.


Pelbagai aktiviti sempena sambutan Hari Penduduk Sedunia 2022

KUALA LUMPUR, 11 Julai – Bersempena sambutan Hari Penduduk Sedunia 2022 hari ini, Kementerian Pembangunan Wanita, Keluarga dan Masyarakat (KPWKM) melalui Lembaga Penduduk dan Pembangunan Keluarga Negara (LPPKN) serta kerjasama Pusat Pengajian Kependudukan Universiti Malaya dan Dana Penduduk Pertubuhan Bangsa-Bangsa Bersatu (UNFPA) akan melaksanakan pelbagai aktiviti bagi memberi kesedaran mengenai isu kependudukan di Malaysia.

Menurut KPWKM dalam kenyataan hari ini, antara aktiviti tersebut ialah pertandingan menulis esei dan forum Hari Penduduk Sedunia dengan tema ‘Dunia 8 Bilion: Ke Arah Masa Depan Berdaya Tahan, Memanfaatkan Peluang dan Memastikan Hak dan Pilihan untuk Semua’.

Katanya, LPPKN turut menganjurkan Persidangan Kependudukan Kebangsaan 2022 yang akan berlangsung secara fizikal di Hotel Bangi Resort pada 10 dan 11 Nov bertemakan ‘Pemerkasaan Penduduk dan Keluarga Teras Negara Maju’.

“KPWKM dengan kerjasama UNFPA sependapat bahawa sambutan Hari Penduduk ini wajar diberi perhatian dan dijadikan platform untuk meningkatkan kesedaran masyarakat tentang isu dan cabaran kependudukan di Malaysia,” katanya.

Sementara itu, kenyataan tersebut memaklumkan penduduk dunia dijangka mencecah lapan bilion pada November ini dan pencapaian itu adalah detik bersejarah dengan dunia pada hari ini telah berjaya dalam mengurangkan jumlah kemiskinan dan mencapai kemajuan luar biasa dalam penjagaan kesihatan.

Katanya, kadar mortaliti ibu dan bayi di Malaysia telah menurun dengan mendadak manakala kadar jangka hayat penduduk pula meningkat dengan lebih ramai yang hidup lebih lama dan lebih sihat.

Malaysia juga mempunyai 32.7 juta penduduk pada 2021, meningkat berbanding 27.5 juta pada 2010, bagaimanapun negara mencatatkan purata pertumbuhan penduduk tahunan yang perlahan pada kadar 1.7 peratus bagi tempoh 2010-2020 iaitu lebih rendah berbanding 2.1 peratus bagi tempoh 2000-2010.

“Dengan jumlah penduduk negara dan dunia yang kian bertambah, Malaysia komited melaksanakan tindakan jangka pendek dan jangka panjang bagi memastikan kesejahteraan penduduk lebih-lebih lagi dengan pelbagai perubahan dan cabaran yang dibawa oleh pandemik COVID-19,” katanya.

Menurutnya, kerajaan yakin dengan pelbagai pakej pemulihan negara dan langkah-langkah perlu yang dilaksanakan pelbagai agensi akan membantu negara menguruskan kesan perubahan iklim, perubahan kos sara hidup, sekuriti makanan dan lain-lain.

Selain itu, Malaysia juga dijangka menjadi sebuah negara tua pada 2030 apabila 15 peratus daripada jumlah penduduknya berumur 60 tahun dan ke atas.

Katanya, pelaburan ke atas pasaran tenaga buruh pada hari ini akan menjamin pertumbuhan ekonomi negara pada masa akan datang apabila semua individu memiliki kebebasan kewangan di usia persaraan.

“Jika sebaliknya, peningkatan populasi warga emas ini akan menjadi faktor yang menyumbang kepada peningkatan kos perbelanjaan awam dalam menyediakan infrastruktur dan sokongan penjagaan kesihatan,” katanya.

Malaysia juga komited memperkukuh kerangka undang-undang berkaitan warga emas melalui penggubalan Rang Undang-Undang Warga Emas selain mengiktiraf peranan yang dimainkan semua golongan masyarakat dalam menjaga keperluan dan kesejahteraan warga emas.


Sindiket pecah rumah, curi kenderaan mewah ‘ geng molekwei’ tumpas

Ketua Polis Negeri Sembilan Datuk Ruslan Khalid berkata kesemua individu berumur lingkungan 31 hingga 41 tahun itu dipercayai terlibat mencuri lima kereta termasuk Toyota Hilux, Vios, Honda dan Mercedes Benz.

“Dalam serbuan itu, polis turut merampas barang kes termasuk arak pelbagai jenama, telefon bimbit, komputer riba, kamera digital selain peralatan pecah rumah seperti kunci allen pelbagai saiz, pemutar skru, playar serta pembuka tayar diubah suai keseluruhan dianggarkan bernilai RM500,000.

“Beberapa individu akan pecah masuk rumah kemudian akan menyerahkan barangan curi kepada individu lain yang bertindak sebagai orang tengah untuk mencari pembeli dalam kalangan tempatan dan pasaran luar negara hingga ke Thailand,” katanya kepada Bernama di sini hari ini.

Beliau berkata sindiket itu menyasarkan kawasan perumahan di Negeri Sembilan, Johor, Selangor dan Kuala Lumpur serta bergerak aktif kira-kira dua hingga tiga bulan lepas seterusnya menjual kenderaan dicuri dalam lingkungan RM30,000 mengikut jenis.

Ruslan berkata mereka disyaki melakukan jenayah sejak 10 tahun lepas dan dua daripada lelaki terbabit memiliki 12 rekod jenayah termasuk dadah dan masih dalam senarai orang yang dikehendaki.

“Kesemua mereka ditahan reman untuk siasatan dan kes disiasat mengikut Seksyen 457/379A Kanun Keseksaan. Kita juga masih menyiasat sekiranya ada saki-baki geng berkenaan,” katanya.

Beliau juga berkata empat lelaki tempatan dikenali sebagai ‘Geng 3K’ ditahan kerana disyaki terlibat dalam kes samun kedai serbaneka di sekitar Negeri Sembilan serta Selangor pada 17 dan 18 Ogos lepas.

Katanya kesemua suspek berumur lingkungan 21 hingga 26 tahun itu ditahan di beberapa kawasan di Negeri Sembilan serta Selangor dan polis turut merampas sebuah kereta Proton Iswara Aeroback, nombor pendaftaran palsu, pisau lipat serta telefon bimbit.

Ruslan berkata modus operandi yang digunakan ialah melakukan samun lewat malam atau awal pagi bersenjatakan pisau selain mencuri barang berharga milik mangsa dan barang dalam kedai yang mudah dilarikan seperti rokok.

“Dengan tertangkapnya keempat-empat suspek, polis berjaya menyelesaikan lima kes samun Kedai Serbaneka KK Mart sejak awal Ogos lepas di Negeri Sembilan dan Selangor, “ katanya.

Bagaimanapun, beliau berkata polis masih mengesan seorang lagi individu dikenali sebagai S. Sritharan, 24, beralamat di Telok Panglima Garang, Selangor yang dipercayai dalam terlibat kes itu.


Moratorium: Bayaran balik pinjaman berjumlah RM81.9 bilion setakat 28 Ogos – Tengku Zafrul

KUALA LUMPUR 9 Sept — Nilai moratorium bayaran balik pinjaman institusi kewangan yang berkuat kuasa sejak 1 April lalu dianggarkan berjumlah RM81.9 bilion setakat 28 Ogos, 2020, kata Menteri Kewangan Tengku Datuk Seri Zafrul Abdul Aziz.

Beliau berkata daripada nilai itu, sebanyak RM28.6 bilion adalah jumlah yang dimanfaatkan oleh sektor perniagaan manakala jumlah yang dimanfaatkan oleh peminjam individu bernilai RM53.3 bilion.

“Sebanyak 732,000 peminjam yang mengambil moratorium secara automatik telah kembali meneruskan bayaran ansuran bulanan pinjaman berbanding dengan 336,000 peminjam pada bulan April 2020,” katanya dalam laporan LAKSANA ke-20 Pelaksanaan Pakej Rangsangan Ekonomi Prihatin Rakyat (PRIHATIN) & Pelan Jana Semua Ekonomi Negara (PENJANA) yang dikeluarkan, di sini, hari ini.

Tengku Zafrul berkata sehingga 28 Ogos, pihak bank telah menghubungi lebih 2.0 juta peminjam yang merangkumi individu, perusahaan kecil sederhana (PKS) dan syarikat lain-lain termasuk perniagaan korporat dan komersial bagi menawarkan bantuan pembayaran pembiayaan.


Tiada kuota khas untuk calon guru COS

PUTRAJAYA, 2 Jun – Tiada sebarang kuota khas diperuntukkan untuk calon guru kontrak perkhidmatan (COS) dalam pengambilan Pegawai Perkhidmatan Pendidikan Gred DG41 (DG41) secara one-off, kata Menteri Kanan Pendidikan Datuk Dr Radzi Jidin.

“Kita tidak mempunyai data lengkap bilangan siswazah yang memiliki ikhtisas pendidikan dalam pasaran. Disebabkan tiada data lengkap, kita buat unjuran dan hantar sekitar 4,000 calon yang tidak ada ikhtisas pendidikan kepada Jabatan Perkhidmatan Awam (JPA).

“Ia sebenarnya senarai pendek, bukannya kuota kepada calon COS,” katanya dalam sidang media berhubung pemansuhan ujian PT3 di sini hari ini.

Beliau mengulas dakwaan beberapa pihak bahawa Suruhanjaya Perkhidmatan Pendidikan (SPP) dan Kementerian Pendidikan tidak telus dalam keputusan temu duga COS yang dikeluarkan baru-baru ini selain dakwaan 5,000 kuota dikurangkan kepada 2,400 guru.

“Ada satu kumpulan siswazah ikhtisas sekitar 200 orang, SPP dapati mereka layak namun mereka belum terima surat daripada Senat Universiti. Adalah tidak adil kalau kita abaikan mereka sebab bukan salah mereka.

“Sebab itu, secara teknikal kita ambil mereka ini melalui COS dan ia tidak ada kaitan dengan COS yang tiada ikhtisas pendidikan,” katanya.

Pada 11 Mei lepas, Radzi dilaporkan berkata sebanyak 2,400 daripada 18,702 pengambilan guru secara sekali pengambilan (one-off) akan diisi oleh guru COS yang bakal tamat kontrak Jun ini.- BERNAMA


Cuaca buruk diramal landa Pantai Barat, Selatan Semenanjung sehingga 25 Julai

MELAKA 23 Julai – Ribut petir diramal berlaku di negeri-negeri Pantai Barat dan Selatan Semenanjung pada sebelah petang sehingga 25 Julai ini.

Ketua Pengarah Jabatan Meteorologi Malaysia (MET Malaysia) Muhammad Helmi Abdullah berkata, ramalan itu dikeluarkan berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).

Justeru, jelasnya, keadaan itu berpotensi menyebabkan pembentukan awan ribut petir pada sebelah petang hingga awal malam di kebanyakan tempat melibatkan negeri-negeri Pantai Barat dan Selatan Semenanjung.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


Hubungan PM dengan Yang di-Pertuan Agong adalah istimewa- Annuar

KUALA LUMPUR 5 Ogos – Hubungan Perdana Menteri Tan Sri Muhyiddin Yassin dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah disifatkan sebagai ‘istimewa.’

Menteri Wilayah Persekutuan Tan Sri Annuar Musa berkata demikian ketika merujuk sikap Muhyiddin yang sentiasa memulakan Mesyuarat Jemaah Menteri dengan menyampaikan titah Seri Paduka termasuk teguran sekali gus menyelar tohmahan sesetengah pihak yang mendakwa Perdana Menteri sebagai derhaka.

“Minggu ini sahaja, tiga kali Muhyiddin menghadap Tuanku iaitu waktu berlaku kekeliruan pindaan Ordinan Darurat pada 28 Julai, sebelum mesyuarat Kabinet pada 29 Julai dan hari ini (semalam) menghadap lagi.

“Orang yang derhaka, Tuanku tidak benarkan masuk Istana Negara. Yang tahu derhaka atau tidak derhaka itu Yang di-Pertuan Agong,” katanya ketika menjadi tetamu program Ruang Bicara terbitan Bernama TV malam tadi yang membincangkan tajuk ‘Politik: Apa lagi selepas ini?’

Menyentuh perutusan khas Muhyiddin semalam, Annuar berkata Perdana Menteri mengambil langkah yang tepat dan berani bagi menyelesaikan kemelut politik tanah air.

Katanya, jika polemik politik itu dibiarkan berpanjangan, ia akan mengganggu tanggungjawab kerajaan yang sedang bertungkus-lumus berjuang dengan cabaran besar iaitu pandemik COVID-19.

Beliau juga menyifatkan pembentangan usul undi percaya kepada Muhyiddin pada sidang Parlimen bulan depan sebagai profesional dan selari dengan Perlembagaan Persekutuan.

Dalam perutusan khas itu, Muhyiddin berkata beliau telah menyembah maklum kepada Al-Sultan Abdullah bahawa beliau akan menentukan keabsahannya sebagai Perdana Menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.

“Beliau berpengetahuan luas, pernah menjadi menteri besar, menteri, timbalan perdana menteri dan kini perdana menteri. Walaupun nampak bersahaja tetapi beliau sangat arif dalam pentadbiran negara,” katanya.

Beliau menegaskan bahawa pencapaian kerajaan perlu dilihat dari segi kejayaan Program Imunisasi COVID-19 Kebangsaan (PICK) yang menyaksikan kadar vaksinasi harian tertinggi di dunia dan usaha menyelesaikan pandemik COVID-19.


Hampir 17 juta dos vaksin COVID-19 diberikan semalam- Dr Adham

Menteri Kesihatan Datuk Seri Dr Adham Baba menerusi perkongsian di Twitternya berkata, setakat 11.59 malam tadi, jumlah keseluruhan populasi yang melengkapkan kedua-dua dos vaksin adalah 5,397,826.

Bagi vaksinasi harian, Dr Adham berkata 417,738 dos diberikan semalam, merangkumi 284,672 individu menerima suntikan pertama manakala 133,066 penerima dos kedua.


DUN Ayer Limau: Jalan gelap kini terang

AYER LIMAU, 6 Mac – Keluhan pendudukan setempat mengenai Jalan Deli Awal di Kampung Ayer Limau, di sini, yang gelap diatasi dengan pemasangan dua unit lampu solar sebagai penyelesaian jangka pendek.

Ahli Dewan Undangan Negeri (ADUN) Ayer Limau Datuk Hameed Mytheen Kunju Basheer berkata, masalah laluan gelap itu sudah lama berlarutan berikutan lokasi terbabit yang tidak mempunyai tiang elektrik, Tenaga Nasional Berhad (TNB).

“Sebelum ini kejadian jenayah seperti ragut pernah dilaporkan berlaku di laluan itu, jadi kami ambil inisiatif pasang lampu solar yang ditumpangkan pada tiang milik Telekom Malaysia (TM).


Pesara Telekom hilang hampir RM100,000 terpedaya macau scam

TELUK INTAN, 31 Mac – Seorang pesara Telekom kerugian lebih RM90,000 akibat diperdaya sindiket penipuan dalam talian Macau Scam di sini, Khamis lepas.

Ketua Polis Daerah Hilir Perak ACP Ahmad Adnan Basri berkata pada awalnya wanita berusia 64 tahun itu menerima panggilan kononnya daripada pihak polis di Ibu Pejabat Daerah (IPD) Putrajaya dan menyatakan identiti wanita ada terlibat dalam kes mengedar dadah dan penggubahan wang haram.

Beliau berkata panggilan itu kemudian disambungkan ke talian kononnya Bank Negara Malaysia (BNM) untuk buat laporan berkaitan akaun bank yang dimiliki dan wanita itu diminta untuk mengeluarkan wang di dalam akaun Tabung Haji miliknya untuk dipindahkan ke akaun peribadi di Bank Islam.

“Tanpa disedari, wanita itu telah menyerahkan butiran maklumat akaun bank berkenaan kepada suspek dan semua wang di dalam akaunnya dipindahkan ke akaun pihak ketiga secara perbankan Internet ke akaun bank mulai tarikh 30 Nov hingga 24 Dis tahun lepas,” katanya dalam kenyataan di sini, hari ini.

Menurutnya wanita itu hanya menyedari ditipu setelah wang dalam akaun Bank Islam itu didapati telah dipindahkan secara berperingkat sebanyak 12 transaksi berjumlah RM99,330 melibatkan wang simpanan peribadinya.

Ahmad Adnan berkata pindahan wang telah berlaku sejak Nov tahun lepas namun laporan polis lewat dibuat kerana wanita itu baru menyedarinya setelah membuat semakan akaun wang simpanan dengan pihak bank.

“Laporan polis dibuat semalam kira-kira pukul 1.30 petang di Balai Polis Teluk Intan untuk tindakan lajut dan kes disiasat mengikut Seksyen 420 Kanun Keseksaan,” tambahnya.

Beliau seterusnya mengingatkan orang ramai jangan mudah percaya dengan tindakan licik sindiket Macau Scam ini dengan mendedahkan maklumat perbankan mereka kepada mana-mana pihak yang tidak dikenali.


Piala Malaysia: Melaka United aibkan naib juara Liga Super

KELAB Bolasepak Melaka United (Melaka United FC) meneruskan aksi cemerlang dalam saingan Piala Malaysia 2021 apabila berjaya menundukkan Kedah Darul Aman FC 3-1, malam tadi.

Aksi kedua kumpulan C di Stadium Darul Aman itu bagaimanapun menyaksikan Melaka United selaku pasukan pelawat terlebih dahulu ketinggalan seawal minit ke-7 menerusi jaringan Kpah Sherman.

Tersentak dengan gol awal itu, Melaka United kembali memperkemaskan permainan dan hasilnya mereka berjaya menyamakan kedudukan pada minit ke-23 menerusi Sony Norde.

Pemain kebangsaan Filipina itu tidak mensia-siakan bola hantaran Adriano di dalam kotak penalti sebelum melakukan rembatan leret ke penjuru kiri pintu gol yang dikawal Ifwat Akmal.

Ketinggalan dengan jurang defisit dua gol membuatkan Kedah yang juga naib juara Liga Super cuba untuk melakukan asakan bertali arus untuk merobek gawang pelawat.

Namun, corak permainan tersusun dan keampuhan benteng pertahanan Melaka United menggagalkan usaha itu sekali gus memastikan keputusan 3-1 kekal sehingga wisel penamat ditiupkan pengadil perlawanan, Mohd Fairuzi Mat Desa.


KLIA, LIA dipilih antara lapangan terbang terbaik dunia pada 2021

KUALA LUMPUR, 22 Mac – Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Langkawi (LIA) telah dipilih sebagai antara lapangan terbang terbaik dunia dalam kategori masing-masing bagi tahun 2021 dalam kaji selidik global Airport Service Quality (ASQ) yang dijalankan oleh Airports Council International (ACI).

KLIA dan LIA mencapai skor sempurna 5.00 dalam kategori masing-masing iaitu lapangan terbang yang memberi perkhidmatan kepada lebih 40 juta pelanggan setahun dan dua hingga lima juta pelanggan setahun, kata Malaysia Airports Holdings Bhd (MAHB) dalam satu kenyataan hari ini.

Penghargaan terbaharu oleh badan global itu akan memberi dorongan kepada MAHB untuk terus mengekalkan standard tinggi perkhidmatannya terutamanya dengan jangkaan peningkatan penumpang selepas sempadan Malaysia dibuka semula pada 1 April, 2022.

Kumpulan itu merekodkan sejumlah 4.66 juta penumpang pada Februari 2022, yang mana 2.54 juta penumpang atau 55 peratus disumbang oleh rangkaian lapangan terbang tempatannya dan 2.12 juta atau 45 peratus daripada asetnya di Turki, Lapangan Terbang Antarabangsa Istanbul Sabiha Gokcen (ISG).

Di Malaysia, pergerakan trafik penumpang domestik berjumlah 2.27 juta dan antarabangsa sebanyak 0.28 juta manakala ISG mencatatkan 1.09 juta penumpang domestik dan 1.03 juta penumpang antarabangsa.

Bagi operasi kargo, kumpulan itu merekodkan peningkatan jumlah tanan sebanyak 17.4 peratus bulan lepas yang mana kira-kira 86,768 tan metrik bagi operasi kargo di Malaysia dan juga di Turki, berbanding dengan tempoh yang sama tahun lepas.

Syarikat penerbangan kargo milik Malaysia, Kargo Xpress yang memulakan operasinya di KLIA pada Jun lepas telah memulakan laluan baharu Kuala Lumpur – Hong Kong selain mengendalikan dua penerbangan kargo tempatan ke Kuching dan Kota Kinabalu.

Ia kini menawarkan perkhidmatan penerbangan harian ke Hong Kong ekoran pertumbuhan permintaan terhadap kargo udara daripada sektor e-dagang, perkhidmatan pos, penghantaran dan industri yang memerlukan perkhidmatan logistik bernilai tinggi.

Sementara itu dalam makluman berasingan kepada Bursa Malaysia, MAHB berkata trafik dijangka pulih dengan stabil dalam tempoh beberapa bulan akan datang apabila lebih banyak negara membuka semula sempadan sejajar dengan kadar vaksinasi tinggi di rantau ini, dan peningkatan seterusnya dijangkakan bermula separuh kedua 2022.

Penutupan ruang udara Ukraine dan Rusia ekoran konflik antara kedua-dua negara itu ketika ini telah menganggu sementara penerbangan antara ISG Istanbul, Ukraine dan Rusia (Moscow dan St Petersburg).

Bagi Asia Pasifik, penutupan ruang udara itu telah menyebabkan syarikat penerbangan terpaksa mengubah semula laluan penerbangan ke Eropah, yang menyebabkan penambahan masa penerbangan dan peningkatan penggunaan bahan api dan kos.

Kumpulan itu sedang memantau perkembangan di Ukraine selain peningkatan harga bahan api pesawat dan akan terus menilai impaknya kepada trafik antarabangsanya.- BERNAMA


974 KRT tidak aktif di seluruh negara – Halimah

ALOR SETAR, – Kementerian Perpaduan Negara mengesan 974 daripada 9,304 Kawasan Rukun Tetangga (KRT) yang berdaftar di seluruh negara yang tidak aktif memainkan peranan di kawasan masing-masing.

Menterinya Datuk Halimah Mohamed Sadique bagaimana pun berkata kerajaan tidak berhasrat membatalkan pendaftaran KRT yang tidak aktif itu, sebaliknya akan berusaha mengaktifkan semula peranannya.

“KRT yang tidak aktif kita tak batal pendaftarannya, tetapi kita buat pendekatan dengan membuat pemilihan pengerusi baharu dan ahli jawatankuasa (AJK) baharu supaya komuniti setempat kembali aktif.

“Pengerusi dan AJK ini bukanlah menteri atau Jabatan Perpaduan Negara dan Integrasi Nasional (JPNIN) yang tentukan, tetapi pemilihan dibuat komuniti setempat, jadi Pegawai Perpaduan Daerah yang bertanggungjawab perlu memberi kesedaran kepada komuniti setempat berkenaan perkara itu,” katanya pada sidang media selepas Majlis Penyampaian Geran KRT Komuniti Sejahtera, Keluarga Malaysia peringkat Negeri Kedah dan Perlis 2022 di sini hari ini.

Katanya jika pengerusi dan AJK KRT tidak dapat berfungsi dengan baik, JPNIN perlu mengambil tindakan untuk mengadakan pemilihan baharu agar KRT berkenaan dapat memainkan peranan yang sewajarnya.

Halimah berkata sesuatu KRT ditubuhkan dengan melibatkan kira-kira 1,000 buah rumah bagi memberi khidmat kepada komuniti setempat dan AJK yang menguruskannya perlu melibatkan semua kaum yang ada di kawasan itu.

Beliau berkata KRT perlu sentiasa aktif menjalankan tanggungjawabnya bukan sahaja dalam menjalankan program-program tertentu tetapi untuk menyelesaikan pelbagai isu dalam sesuatu komuniti dan mengelakkan isu tersebut menular menjadi lebih besar.

“Jadi kalau KRT mendengar ada benda ‘kecil’ yang boleh menjadi besar, yang boleh menjejaskan masyarakat setempat, maka fungsi KRT ini akan menyelesaikan masalah… supaya tidak berlaku perpecahan, perbalahan dalam satu-satu kawasan KRT,” katanya.

Pada majlis itu 474 KRT daripada 502 yang aktif di negeri ini menerima geran berjumlah RM2.8 juta juta manakala 138 KRT yang aktif di Perlis menerima geran berjumlah RM828,000.


Perkhidmatan feri penumpang dari Butterworth ke pulau diawalkan bermula esok

GEORGE TOWN, 9 Jan – Perkhidmatan feri penumpang iaitu untuk pejalan kaki akan diawalkan bagi perjalanan pertama dari Butterworth ke bahagian pulau negeri ini bermula esok berikutan pembukaan sesi persekolahan.

Pengerusi Suruhanjaya Pelabuhan Pulau Pinang (SPPP) Datuk Tan Teik Cheng berkata feri akan bertolak setengah jam lebih awal iaitu pukul 6.30 pagi berbanding pukul 7 pagi.

“Jadual perkhidmatan feri penumpang pejalan kaki itu juga akan dipinda mengikut keperluan semasa dan juga permintaan orang awam bagi memastikan hanya perkhidmatan yang terbaik dapat diberikan kepada orang ramai,” katanya dalam satu kenyataan hari ini.

Sementara itu, Tan berkata ruangan menunggu feri penumpang pejalan kaki di Terminal Swettenham Pier Cruise (SPCT) yang sebelum ini berada di tingkat atas telah dipindahkan ke tingkat bawah bangunan itu berikutan pembukaan semula aktiviti kapal persiaran domestik.

Katanya ketika ini juga kerja-kerja menaik taraf terminal feri di Pangkalan Sultan Abdul Halim (PSAH) dan juga Pangkalan Raja Tun Uda (PRTU) sedang giat dilaksanakan.

Menurutnya kerajaan pusat juga telah bersetuju untuk memperuntukkan RM30 juta kepada Penang Port Sdn Bhd (PPSB) bagi tujuan pembelian feri-feri baru.

“Kami telah menyerahkan RM15 juta daripada jumlah RM30 juta tersebut iaitu kepada pihak PPSB pada 27 Dis lepas dan bakinya akan diserahkan pada tahun ini,” katanya.- BERNAMA


‘2021, tahun ikat perut MUSA’

Setiausaha Agungnya, Ir Ahmad Roslee Hamzah berkata, hal itu berikutan pihaknya perlu memulihkan semula struktur persatuan yang sebelum ini dibebani masalah kewangan.

Ujarnya, sepanjang tempoh sukar ini pihaknya menggariskan beberapa misi antaranya mengekalkan lesen persatuan selain melunaskan segala isu pembayaran elaun dan gaji pemain serta pegawai skuad Hang Tuah.

“Apabila saya dipanggil masuk semula ke dalam persatuan, misi pertama saya ialah untuk menambah baik struktur persatuan ini. Saya tidak mahu bercakap atau menjatuh hukum kepada pengurusan lalu, sebaliknya memberi fokus kepada pentadbiran baharu sekarang.

“Jadi, bagi misi pertama saya ialah untuk mengekalkan lesen kerana kita masih mahu bertanding dalam saingan Liga Malaysia dan kedua, kita mahu melangsaikan segala pembayaran gaji dan elaun pegawai serta pemain dari peringkat bawah sehinggalah pasukan utama.

“Selain itu, fokus juga diberikan kepada ketulusan dan mengelak ketirisan. Memandangkan ini tahun ‘survival’ atau bahasa mudahnya tahun ikat perut, kita meminta semua untuk berkorban bagi memastikan kita dapat terus bertahan,” katanya.

Mengenai aspek penajaan, Ahmad Roslee memaklumkan pihaknya telah menerima tajaan bernilai RM2.5 juta daripada Edra Power Holdings Sdn Bhd untuk tahun ini.

Bagaimanapun, penajaan itu jelasnya, bukan dalam bentuk wang bagi urusan pembayaran gaji pemain, sebaliknya untuk menaik taraf kemudahan infrastruktur MUSA dan anak syarikatnya, Kelab Bolasepak Melaka United FC (MUFC) Sdn Bhd.

“Infrastruktur dimaksudkan ialah satu bangunan baharu untuk kegunaan MUFC yang dianggarkan bernilai RM600,000 hingga RM700,000 menempatkan bilik mesyuarat, bilik perbincangan, bilik Ketua Pegawai Eksekutif dan gimnasium khas untuk pemain.


Malaysia negara paling menarik di rantau Asia Tenggara untuk pelaburan asing – Azmin

Dalam satu kenyataan hari ini,  Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata ini adalah bukti seterusnya kepada keazaman, komitmen dan usaha proaktif kerajaan dalam membangunkan dasar yang kukuh serta cekap dan sentiasa memacu pembaharuan domestik.

“Komitmen itu akhirnya telah melonjakkan kedudukan Malaysia sebagai destinasi pelaburan pilihan dan tanpa ragu-ragu menandakan keyakinan kukuh pelabur asing dalam ekosistem perniagaan yang cekap serta ekonomi rancak kita,” katanya.

Indeks yang dikeluarkan semalam melaporkan bahawa Malaysia memperoleh tempat teratas berikutan prestasi kukuhnya merentas semua kategori yang diukur, iaitu mempunyai prestasi ekonomi yang mantap selain menawarkan tenaga kerja yang berkelayakan tinggi dan bersepadu teguh dengan ekonomi global.

Azmin berkata ini jelas menunjukkan kejayaan usaha besar Kementerian Perdagangan Antarabangsa dan Industri (MITI) dalam melaksanakan dasar yang memastikan ketersediaan bakat dan perlindungan serta penghasilan pekerjaan untuk ekonomi.

“Mencari peluang secara agresif terutamanya dalam bidang pertumbuhan baharu, memacu kerjasama yang lebih erat dengan industri dalam inisiatif peningkatan dan kemahiran semula serta menarik lebih banyak pelaburan strategik ke dalam negara akan kekal menjadi tumpuan MITI dalam memastikan kedudukan Malaysia sebagai destinasi pelaburan asing paling menarik.

Malah, laporan itu juga menjelaskan bahawa Malaysia mengambil langkah untuk melonggarkan sekatan dan menggubal dasar untuk memanfaatkan pembangunan perdagangan, sekali gus membantu negara ini berada di kedudukan pertama dalam indeks berkenaan, katanya.

“Ini diselaraskan dengan komitmen kita dalam mengukuhkan rangka kerja institusi dan memperdalam integrasi serantau melalui perjanjian perdagangan bebas (FTA) mega seperti Perjanjian Perkongsian Ekonomi Komprehensif Serantau (RCEP) dan Perjanjian Komprehensif dan Progresif bagi Perkongsian Trans-Pasifik (CPTPP) yang akan diratifikasi tidak lama lagi,” katanya. – BERNAMA


Banjir kilat di LPT2 akibat limpahan air cerun

KUALA BERANG, 18 Dis – Kejadian banjir kilat berlaku di Kilometer (km) 393 Lebuh raya Pantai Timur 2 (LPT 2) dari arah Ajil ke Kuantan, yang tular di media sosial pagi tadi surut sepenuhnya.

Ketua Polis Daerah Hulu Terengganu DSP Hasmeera Hassan berkata kejadian kira-kira 11 pagi itu dipercayai berpunca daripada limpahan air cerun berhampiran lokasi berkenaan.

Bagaimanapun, beliau berkata tiada kemalangan atau kejadian tidak diingini berlaku disebabkan insiden tersebut dan jalan di kedua-dua arah masih boleh dilalui kenderaan seperti biasa.

“Air limpahan telah pun surut sekitar 12.30 tengah hari tadi. Tiada penutupan jalan dan masih boleh dilalui oleh semua jenis kenderaan di kedua-dua arah,” katanya dalam kenyataan hari ini.

Dalam video berdurasi 16 saat yang tular di laman media sosial, menunjukkan limpahan air yang turun daripada cerun berdekatan LPT 2 memenuhi laluan lebuh raya tersebut namun kenderaan masih boleh melepasi kawasan Ajil.

Semalam, Jabatan Pengairan dan Saliran (JPS) dalam kenyataan telah memberi amaran mengenai beberapa kawasan di daerah Kuala Terengganu, Besut, Setiu, Hulu Terengganu, Dungun dan Kemaman yang dijangka dilanda banjir mulai hari ini berdasarkan simulasi model ramalan banjir JPS.


Membudayakan sukan dalam kalangan OKU Melaka

BANDA HILIR 3 Disember – Kerajaan Negeri komited untuk terus memperkasakan agenda Orang Kurang Upaya (OKU) di negeri ini menerusi pelbagai program dan aktiviti berbudaya sukan.

Ketua Menteri Datuk Seri Utama Sulaiman Md Ali berkata, OKU adalah sebahagian daripada masyarakat yang mimiliki kesaksamaan hak dan peluang untuk menjalani kehidupan seperti insan  yang lain.

Justeru, katanya, bagi memastikan OKU tidak ketinggalan, mereka perlu diberi peluang untuk terlibat dalam apa juga program berbentuk gaya hidup sihat yang bakal memberi nilai tambah kepada individu atau organisasi OKU itu sendiri.

“Inisiatif yang diambil ini sangat penting untuk membudayakan sukan dalam kalangan golongan OKU bagi mengekalkan tahap kesihatan yang optimum dan motivasi yang tinggi.

“Saya yakin, pelaksanaan pelbagai program untuk OKU ini bukan sahaja bertujuan memupuk masyarakat dengan budaya hidup cergas dan sihat. Malah melalui program seperti ini juga mampu mengintegrasikan nilai-nilai murni dalam kalangan golongan itu untuk melibatkan diri dalam aktiviti sukan di samping turut mendapat sokongan yang padu dalam kalangan penggerak-penggerak sukan OKU khususnya,” katanya.

Beliau berkata demikian dalam ucapannya di Program Karnival Sukan Inspire OKU Aktif Peringkat Negeri Melaka di sebuah kompleks-beli belah, di sini, hari ini.

Hadir sama, Pengarah Jabatan Belia dan Sukan (JBS) Negeri Melaka Khairul Adri Rosli dan Pengarah Majlis Sukan Negara (MSN) Negeri Melaka Mohd Asri Ninggal.

Karnival berkenaan merupakan anjuran JBS Melaka dengan kerjasama Jabatan Pendidikan Negeri Melaka, Jabatan Kebajikan Masyarakat Negeri Melaka, Persatuan Sukan dan Rekreasi Orang Kurang Upaya Negeri Melaka (PESRON), Jabatan Pendidikan Negeri Melaka melalui Sektor Pendidikan Khas, dan Penggerak-penggerak Persatuan OKU Negeri Melaka.

Terdapat tiga segmen utama yang diletakkan sebagai asas pelaksanaan karnival itu iaitu membabitkan Segmen Sukan, Segmen Gaya Hidup Aktif dan Segmen Interaktif.


Kes tembak di Bukit Bintang: Polis kesan dua lelaki bantu siasatan

KUALA LUMPUR, 4 Mei – Polis sedang giat mengesan dua lelaki warga tempatan yang sudah dikenal pasti identiti mereka bagi membantu siasatan berhubung kejadian kes tembak di sebuah hotel di Bukit Bintang, petang semalam.

Ketua Polis Daerah Dang Wangi ACP Noor Dellhan Yahaya berkata kedua-dua suspek terbabit berusia dalam lingkungan 40-an dan 50-an, manakala seorang lagi lelaki tempatan ditahan di lokasi kejadian semalam.

“Lelaki yang ditahan semalam direman enam hari bermula hari ini sehingga Isnin depan bagi membantu siasatan,” katanya dalam kenyataan, hari ini.

Semalam, media melaporkan Ketua Jabatan Siasatan Jenayah Kuala Lumpur SAC Habibi Majinji  berkata seorang lelaki tempatan ditemukan maut dengan kesan tembakan di dahi dalam kejadian di sebuah bilik hotel di Bukit Bintang, sejam selepas mangsa mendaftar masuk.

Katanya perkara itu disedari seorang pekerja hotel berkenaan yang memasuki bilik tersebut dan kemudian menghubungi polis kira-kira 7 malam dan hasil pemeriksaan di dalam sebuah bilik di hotel berkenaan menemukan mayat mangsa berusia 49 tahun.


Kanak-kanak enam tahun pandu kereta hingga kemalangan

ALOR SETAR, 10 Mei – Seorang kanak-kanak lelaki berusia enam tahun dikesan memandu sebuah kereta sejauh kira-kira 2.5 kilometer sebelum terbabit dalam kemalangan selepas melanggar tiang lampu dalam kejadian di Langkawi, malam tadi.

Ketua Polis Daerah Langkawi ACP Shariman Ashari berkata bagaimanapun kanak-kanak itu hanya mengalami kecederaan ringan di bahagian dagu dalam kemalangan yang berlaku di Jalan Bukit Tangga kira-kira 11 malam itu.

“Polis menerima panggilan daripada orang awam pada pukul 11.15 malam berhubung kejadian sebuah kereta jenis Toyota Vios terbabas dan melangar tiang lampu di tepi jalan.

“Kereta itu dipandu oleh kanak-kanak lelaki berusia enam tahun dan dinaiki seorang penumpang yang merupakan adiknya yang berusia tiga tahun. Kanak-kanak berusia enam tahun itu luka di bahagian dagu manakala adiknya tidak mengalami sebarang kecederaan,” katanya dalam kenyataan hari ini.

Beliau berkata siasatan awal mendapati kanak-kanak itu telah memandu kereta berkenaan dari rumah mereka di Kampung Padang Mengkuang tanpa pengetahuan ibu bapanya sebelum kenderaan itu hilang kawalan dan terbabas ke tepi jalan.

“Ketika di rumah, ibu kanak-kanak tersebut ada bersama dengan anak-anaknya, manakala bapa mereka sedang tidur. Wanita terbabit kemudian telah ke bilik air dan selepas keluar dari bilik air dia mendapati anak-anaknya tiada di dalam rumah,” katanya.

Terdahulu, satu video berdurasi lebih satu minit tular di laman media sosial yang memaparkan sebuah kereta terbabas dan melanggar tiang lampu dan terdapat dua kanak-kanak lelaki di dalam kenderaan berkenaan yang dipercayai dipandu oleh kanak-kanak lelaki berusia enam tahun. – BERNAMA


PM Ismail Sabri saksi pemeteraian sembilan memorandum perniagaan di Dubai

DUBAI, 31 Mac – Perdana Menteri Datuk Seri Ismail Sabri Yaakob pada Rabu menyaksikan majlis pemeteraian dan pertukaran sembilan memorandum di antara syarikat Malaysia dengan rakan perniagaan antarabangsa yang diadakan di sini.

Majlis pemeteraian dan pertukaran berkenaan melibatkan lima Memorandum Persefahaman (MoU), dua Memorandum Eksplorasi Perniagaan (MOBE), selain satu Memorandum Perjanjian (MoA) dan satu Surat Hasrat (LOI).

Perdana Menteri dalam ucapannya pada Majlis Apresiasi Ekspo 2020 Dubai berkata, beliau amat berbangga kerana Malaysia telah mengadakan libat urus dengan begitu ramai rakan kongsi yang bersedia untuk menyertai Malaysia dalam mewujudkan dunia yang lebih baik.

“Saya yakin hubungan yang dibangunkan di sini akan membawa kepada pelbagai potensi baharu dalam pemulihan global yang berterusan dan pertumbuhan yang mampan,” katanya.

MoU antara Masdar dan Ranhill Utilities Bhd adalah bagi cadangan penyahkarbonan industri elektrik di Malaysia, manakala MoU melibatkan Perbadanan PR1MA Malaysia dan Sany Construction Industry Development (M) Sdn Bhd adalah bertujuan menyediakan perumahan mampu milik yang cepat dan berkualiti kepada kumpulan M40 melalui penggunaan teknologi sistem binaan berindustri (IBS) Sany.

MoU melibatkan AK International LLC dan European Wellness Academie (Asia Pacific) Sdn Bhd bertujuan menubuhkan pusat kecemerlangan berasaskan halal yang pertama di dunia bagi perubatan dan pendidikan boleh jana semula biologi di Malaysia.

Turut dimeterai adalah MoU bagi menghasilkan pembuatan suplemen dan terapeutik biofarma halal yang pertama di dunia dan membangunkan rangkaian pelancongan kesejahteraan dipacu digital berkonsepkan halal yang pertama di dunia, di antara Emiriah Arab Bersatu (UAE) dan Malaysia.

MoU di antara Pharmaniaga Manufacturing Bhd (PMB) dengan Prime Medical Store LLC akan menjadi asas untuk mewujudkan rangka kerja yang akan memberikan hak eksklusif kepada Prime Medical untuk mendaftar, mengimport, mempromosi, memasarkan, menjual dan mengedar produk farmaseutikal PMB di UAE.

Turut ditandatangani adalah MoU melibatkan Hortman Clinics dan Covid Medicare on Support Incorporation untuk membeli dan memasarkan produk yang dinamakan Immuno X Booster.

Sementara itu, turut dimeterai adalah MOBE di antara UEM Edgenta Bhd dengan syarikat pemula niaga teknologi kewangan (fintech) berpangkalan di Dubai, Byte Blanket, selain UEM Edgenta dengan Disrupt-X (satu lagi syarikat pemula niaga fintech di Dubai), yang mana kedua-dua MOBE tersebut bertujuan membina bandar pintar yang mampan.

MoA antara TWL Holdings Berhad dan Tatra Investment LLC melibatkan perancangan kedua-dua syarikat untuk membentuk kerjasama strategik dalam sektor penjagaan kesihatan bagi memperoleh, mengimport, membekal dan mengedar produk farmaseutikal perubatan di Malaysia dan Asia Tenggara.

Selain itu, LOI dimeterai oleh Pure Harvest dari UAE dengan Pihak Berkuasa Pelaksanaan Koridor Utara Malaysia (NCIA) bagi mendapatkan bantuan kemudahan pelaburan di Malaysia menerusi Zon Ekonomi Koridor Utara (NCER).

Pemeteraian MoU terbabit turut disaksikan oleh Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali; Menteri Sains, Teknologi dan Inovasi Datuk Seri Dr Adham Baba serta Menteri Pembangunan Luar Bandar Datuk Seri Mahdzir Khalid.- BERNAMA


Polis kesan taktik penasihat syarikat jualan kereta tipu pelanggan

Ketua Polis Daerah Sentul ACP Beh Eng Lai berkata tindakan licik penasihat jualan berumur 44 tahun itu berakhir apabila polis menahannya di Ibu Pejabat Polis Daerah Sungai Buloh, pada Jumaat lepas.

Beliau berkata suspek akan meminta pelanggannya untuk membuat bayaran pendahuluan dan yuran tempahan ke akaun peribadinya atau membuat bayaran tunai tanpa melalui akaun syarikat.

“Lelaki itu telah direman selama enam hari bermula Jumaat lepas hingga semalam dan akan diserahkan kepada daerah lain yang terbabit hari ini iaitu Nilai, Negeri Sembilan dan Sepang bagi kes penipuan sama tetapi melibatkan pelanggan berbeza,” katanya kepada Bernama hari ini.

Menurut sumber polis, suspek ditahan semasa dia datang dipercayai untuk mengambil wang pendahuluan daripada pelanggannya juga anggota polis yang sudah mengetahui penipuannya.

Sementara itu, seorang mangsa penipuan pembelian kereta terbabit yang hanya mahu dikenali sebagai Ahmad, 30, berkata dia hanya menyedari ditipu apabila pusat jualan syarikat berkenaan menghubunginya baru-baru ini dan memaklumkan suspek telah ditahan polis kerana penipuan dan pecah amanah.

“Saya panik selepas mendengar berita tersebut kerana jika diikutkan apa diberitahu oleh penasihat jualan itu, kereta yang saya tempah akan tiba pada pertenghan bulan ini.

“Saya telah melakukan sebanyak tiga kali bayaran iaitu dua kali menerusi transaksi dalam talian dan  ketiga secara tunai kepada suspek yang kesemuanya berjumlah hampir RM7,000,” katanya yang sudah membuat laporan polis semalam.


Pembantu peribadi Nicky Liow didakwa ubah wang haram, kemuka cukai pendapatan tidak tepat

KUALA LUMPUR 29 Sept. – Seorang wanita yang sebelum ini didakwa terbabit dalam “Geng Nicky”, sekali lagi dihadapkan ke Mahkamah Sesyen, di sini hari ini atas enam pertuduhan berhubung pengubahan wang haram dan mengemukakan borang nyata cukai pendapatan tidak tepat.

Lim Kang Li, 31, yang merupakan pembantu peribadi kepada ahli perniagaan dalam buruan Nicky Liow Soon Hee, mengaku tidak bersalah selepas kesemua pertuduhan ke atasnya dibacakan di hadapan Hakim Ahmad Kamar Jamaludin.

Mengikut pertuduhan pertama hingga ketiga, Lim didakwa membabitkan diri secara langsung dalam transaksi yang melibatkan hasil daripada aktiviti haram berjumlah RM119,826.72, mengikut Perenggan 4(1) (a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah subseksyen 4(1) akta sama.

Kesalahan itu membawa hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Lim turut didakwa atas dua pertuduhan mengemukakan borang nyata cukai pendapatan secara tidak tepat dengan meninggalkan pendapatan berjumlah RM440,250 yang boleh dikenakan cukai sebanyak RM104,018.72 bagi tahun taksiran 2017 dan 2018.

Pendakwaan dikemukakan mengikut Perenggan 113(1)(a) Akta Cukai Pendapatan 1967 yang membawa hukuman denda maksimum RM10,000 dan dikenakan penalti khas sebanyak dua kali ganda daripada amaun cukai yang terkurang bayar, jika sabit kesalahan.

Wanita itu juga dituduh gagal mengemukakan borang nyata cukai pendapatan sebagaimana diperuntukkan di bawah subseksyen 77(1) akta sama bagi tahun taksiran 2019 tanpa alasan munasabah, mengikut subseksyen 112(1) akta sama yang boleh dihukum denda maksimum RM20,000 atau penjara sehingga enam bulan atau kedua-duanya, jika sabit kesalahan.

Kesemua kesalahan itu didakwa dilakukan di Lembaga Hasil Dalam Negeri (LHDN), Cawangan Duta (Penggajian), Kompleks Bangunan Kerajaan, Jalan Tuanku Abdul Halim antara 4 Mei 2018 hingga 16 Mei 2020.

Pendakwaan dikendalikan Timbalan Pendakwa Raya Mohd Sabri Othman, Rohaiza Abd Rahman dan Adip Sabir Abdullah manakala tertuduh diwakili peguam Goh Kim Lian dan Datuk Krishnan Kesavan Nair.

Ahmad Kamar membenarkan tertuduh diikat jamin RM20,000 dengan seorang penjamin bagi kesemua pertuduhan dengan syarat tambahan pasport diserahkan kepada mahkamah dan melaporkan diri ke balai polis sebulan sekali sehingga kes selesai serta menetapkan 8 Nov untuk sebutan semula kes.

Pada 9 April lalu, Lim dan 13 individu termasuk empat warga China dihadapkan ke Mahkamah Sesyen Petaling Jaya atas pertuduhan terbabit dalam “Geng Nicky” mengikut Seksyen 130V(1) dan Seksyen 130W Kanun Keseksaan.